Иш берувчининг ташаббусига кўра бериладиган режалаштирилмаган ҳақ тўланадиган таътил | BUXGALTER.UZ\nЭпидемияга қарши курашиш мақсадида қабул қилинаётган ҳужжатларда, хусусан, тасдиқланган таътиллар жадвалидан қатъи назар, ходимларни меҳнат таътилига чиқариш назарда тутилган. Буни қонун ҳужжатларини бузмаган ҳолда қандай амалга ошириш мумкинлиги ҳақида юридик фанлар номзоди, Меҳнат кодексининг муаллифларидан бири Михаил ГАСАНОВ гапириб берди.\n– Режалаштирилмаган меҳнат таътилини бериш учун ходимнинг розилигини олиш керакми?\n– Ходимларга меҳнат таътили бериш тартиби таътиллар жадвалига боғлиқ.\nМК 144-м. 1-қисмига мувофиқ, йиллик таътилларни бериш навбати календарь йил бошлангунга қадар касаба уюшмаси қўмитаси ёки ходимларнинг бошқа вакиллик органи билан келишиб тасдиқланадиган жадвалга мувофиқ белгиланади. Бошқача қилиб айтганда, жадвал ходимларнинг тегишли вакиллик органи билан келишилганидан кейин иш берувчининг буйруғи билан тасдиқланган бўлиши керак. Иш берувчи ходимларни жадвал билан таништириши лозимлигини ҳам қайд этиш муҳим. Таътиллар жадвали – ходим ва иш берувчи учун мажбурий тусга эга бўлган локал норматив ҳужжат. Шу сабабли меҳнат таътили жадвалга мувофиқ берилаётган бўлса, ходимнинг розилигини олиш талаб этилмайди.\nЖадвалда назарда тутилмаган таътилни бериш масаласи бошқача ҳал этилади.\nМКга мувофиқ, жадвалда белгиланган таътилдан фойдаланиш вақти ходим ва иш берувчи ўртасидаги келишувга кўра ўзгартирилиши мумкин . Бинобарин, ходимга жадвалдан ташқари меҳнат таътилини бериш учун унинг розилигини олиш керак. Ходим:\nжадвалда назарда тутилганидан бошқа вақтда меҳнат таътилини беришларини сўраб (ёки меҳнат таътилини беришларига рози эканлиги қайд этилган) ариза бериши;\nиш берувчи билан олдиндан келишиб олган таътилни бериш санасини кўрсатишининг ўзи етарли.\nБундай ариза асосида иш берувчи ходимга таътил бериш ҳақида буйруқ чиқаради.\nЖадвалда белгиланган таътилдан фойдаланиш вақти ходим ва иш берувчи ўртасидаги келишувга кўра ўзгартирилиши мумкинлиги ҳақида умумий қоидадан истисно мавжуд. Таътил қуйидаги ходимларнинг хоҳишига кўра ёзги ёки улар учун қулай бўлган бошқа вақтда берилиши керак :\n14 ёшга тўлмаган битта ёки ундан ортиқ болани (16 ёшга тўлмаган ногирон болани) тарбиялаётган ёлғиз ота, ёлғиз онага (бева эркаклар, бева аёллар, никоҳдан ажрашганлар, ёлғиз оналарга) ва муддатли ҳарбий хизматни ўтаётган ҳарбий хизматчиларнинг хотинларига;\n18 ёшга тўлмаган шахсларга;\nтаълим муассасаларида ишлаб чиқаришдан ажралмаган ҳолда ўқиётганларга\nБундан ташқари, ишлаётган эркакларга йиллик таътил уларнинг хоҳишларига биноан хотинларининг ҳомиладорлик ва туғиш таътили даврида берилади .\nКарантин пайтида боғчаларга ва бошланғич синфларга бора олмайдиган болалари бор ота-оналарга (уларнинг ўрнини босувчи шахслар, васий ва ҳомийларга) таътиллар жадвалидан қатъи назар, йиллик меҳнат таътили берилади .\n– Ходимнинг розилигига кўра ҳозир унга таътил берилса, уни тўлиқ олиш керакми? Ёки таътилнинг фақат бир қисмидан фойдаланиш мумкинми?\n– МК 146-моддасига мувофиқ, ходимнинг хоҳишига кўра унинг ёзма аризаси асосида таътилни қисмларга бўлишга йўл қўйилади. Бунда таътилнинг бир қисми 12 иш кунидан кам бўлмаслиги лозим.\n– Ходим таътил беришларини сўраб ариза бериши шартми?\n– Меҳнат таътили жадвалга мувофиқ берилмаётган бўлса, айтиб ўтганимдек, ходимнинг розилигини олиш зарур. У ариза бериб, бунга розилигини изҳор этади.\n– Тижорат ташкилотининг ходими 4 ой ишлади. У масофадан туриб ишлай олмайди. Унинг аризасига кўра ҳақ тўланадиган таътил расмийлаштирилса, бу қонунбузарлик деб ҳисобланмайдими?\n– Умумий қоидага кўра йиллик асосий таътил биринчи иш йили учун 6 ой ишлангандан кейин берилади . Бироқ ушбу қоидадан истиснолар мавжуд. Меҳнат кодексида биринчи иш йили учун меҳнат таътили қуйидагиларга 6 ой ўтмасдан олдин берилиши тўғридан-тўғри назарда тутилган :\nаёлларга – ҳомиладорлик ва туғиш таътили олдидан ёки ундан кейин;\nмуддатли ҳарбий хизматдан резервга бўшатилган ва ишга жойлашган ҳарбий хизматчиларга;\nўриндошлик асосида ишлаётганларга – асосий иш жойидаги таътил билан бир вақтда, ўриндошлик асосида ишлаган вақтига мутаносиб равишда ҳақ тўлаган ҳолда;\nишлаб чиқаришдан ажралмаган ҳолда умумий таълим мактабларида, олий ва ўрта махсус, касб-ҳунар ўқув юртларида, кадрларнинг малакасини ошириш, уларни тайёрлаш ва қайта тайёрлаш институтлари ва курсларида ўқиётганларга, агар улар ўзларининг йиллик таътилларини имтиҳонлар, синовлар (зачётлар) топшириш, диплом, курс, лаборатория ва бошқа ўқув ишларини бажариш вақтига тўғрилаб олишни хоҳласалар;\nтехнологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки ишлар хусусияти ўзгаришига олиб келган ишлар ҳажмининг қисқарганлиги ёхуд корхонанинг тугатилганлиги муносабати билан ишдан озод этилган ходимларга .\nШунингдек карантин пайтида боғчаларга ва бошланғич синфларга бора олмайдиган болалари бор ота-оналарга (уларнинг ўрнини босувчи шахслар, васий ва ҳомийларга) таътиллар жадвалидан қатъи назар, шу жумладан 6 ойдан кам ишлаганларга йиллик меҳнат таътили берилади .\nБироқ амалиётда қуйидаги савол кўп юзага келади: бошқа ходимларга 6 ой ўтмасдан олдин меҳнат таътилини бериш мумкинми? Зеро иш берувчи ва ходимнинг манфаатларига тўғри келадиган турли ҳаётий вазиятлар юз бериши мумкин.\nУшбу вазиятларни фақат ҳозирги ҳолат билан боғламаган бўлардим. Шундай мисол келтираман: янги корхона ташкил этилди, аксарият ходимлар тахминан бир вақтда штатга қабул қилинди. Уларнинг ҳаммасига 6 ой ўтгач меҳнат таътили берилса, корхона фаолияти тўхтаб қолади.\nФикримча, вазиятдан чиқишнинг қуйидаги йўли бор. МК 4-м. 2-қисмида назарда тутилишича, қонунлардагига нисбатан қўшимча меҳнат ҳуқуқлари ва кафолатлари, шу жумладан шартнома йўсинидаги ҳужжатлар (жамоа келишувлари, жамоа шартномалари, бошқа локал ҳужжатлар), шунингдек ходим ва иш берувчи ўртасида тузилган меҳнат шартномалари билан белгиланиши мумкин. Ходимга 6 ой ўтмасдан унинг аризасига кўра меҳнат таътилини бериш ана шундай қўшимча кафолат ҳисобланади, деб ўйлайман.\nМеҳнат таътили МК 143-м. 3-қисмига мувофиқ, 6 ой ўтмасдан ёки мазкур ташкилот ходимлари учун белгиланган қўшимча кафолат сифатида берилишидан қатъи назар, у тўлалигича, аванс ва тўлиқ ҳақ тўлаган ҳолда берилиши керак.\nЎриндошлик асосида ишловчилар учун ушбу қоидадан истисно мавжуд. Ходим биринчи иш йили ўриндошлик асосида 6 ойдан кам ишлаган, бироқ асосий иш жойида унга меҳнат таътили берилган бўлса, у асосий таътили билан бир вақтда ўриндошлик асосидаги ишида ҳам таътил беришни иш берувчидан талаб қилишга ҳақли. Бу ҳолда ўриндошлик асосидаги ишида берилган таътил учун ишлаган вақтига мутаносиб равишда ҳақ тўланади.\n– Тезкор қарорлар қабул қилиш зарурати юзага келган жорий вазиятга қайтайлик. Шартнома йўсинидаги қайси ҳужжат воситасида 6 ой ўтмасдан таътил бериш масаласини тезкор равишда ҳал қилиш мумкин?\n– Ходимлар билан тузилган меҳнат шартномаларига тегишли шартни киритиш учун ушбу шартномаларга қўшимча келишувларни тузиш талаб этилади, бунга кўп вақт кетиши аён. Жамоа шартномасига қўшимчалар киритиш учун янада кўп вақт талаб этилади, сабаби МКда назарда тутилган тартиб-таомилга риоя этиш (тегишли низомни кўриб чиқиш учун таклиф этиш, жамоавий музокаралар олиб бориш учун комиссия тузиш, тайёрланган ҳужжатни ташкилот бўлинмаларида муҳокама қилиш, уни меҳнат жамоасининг умумий йиғилишида ёки конференциясида маъқуллаш ва имзолаш) лозим бўлади.\nЮзага келган вазиятда иш берувчи касаба уюшмаси қўмитаси ёки ходимларнинг бошқа вакиллик органи билан келишувга кўра қабул қилган локал ҳужжатда мазкур масала энг тезкор равишда ҳал этилиши мумкин. Ушбу ҳужжатда қандай ҳаётий вазиятларда ходимга биринчи иш йили учун 6 ой ўтмасдан меҳнат таътили берилиши мумкинлигини назарда тутиш лозим.\n– Корхонада касаба уюшмаси қўмитаси ёки ходимларнинг бошқа вакиллик органи мавжуд бўлмаса, нима қилиш керак? Зеро баъзи кичик корхоналарда, нафақат кичик корхоналарда, ходимларнинг вакиллик органлари ташкил этилмаган.\n– Ҳар бир тарафнинг эҳтиёжларини инобатга олувчи ечимларни топиш имконини бериши сабабли ташкилотда ходимларнинг вакиллик органи мавжуд бўлиши нафақат ходимларнинг манфаатлари, балки иш берувчиларнинг манфаатлари учун ҳам хизмат қилишига ишончим комил.\nТашкилотда касаба уюшмаси қўмитаси ёки ходимларнинг бошқа вакиллик органи мавжуд бўлмаса, ходимларга биринчи иш йили учун 6 ой ўтмасдан меҳнат таътили бериш имконияти ҳақидаги шартни меҳнат шартномасига қўшимча келишув кўринишида расмийлаштириш лозим.\n– Ходим касал бўлиб қолиб, касаллик варақаси очтирган ёки таътилдан фойдаланишига тўсқинлик қилувчи бошқа объектив сабаблар бўлса, иш берувчидан таътилини бошқа вақтга кўчиришни сўрашга ҳақлими?\n– МК 145-моддасига мувофиқ, ходимлар қуйидаги ҳолларда таътилни узайтириш ёки бошқа муддатга кўчириш ҳуқуқига эгадирлар:\nвақтинча меҳнатга қобилиятсизлик даврида;\nҳомиладорлик ва туғиш таътили муддати бошланганда;\nйиллик таътил ўқув таътилига тўғри келиб қолганда;\nдавлат ёки жамоат вазифаларини бажараётганда, башарти қонунлар ва бошқа норматив ҳужжатларда бундай вазифаларни бажариш учун ходимни ишдан озод этиш назарда тутилган бўлса.\nАгар таътилдан фойдаланишга тўсқинлик қилувчи сабаблар у бошлангунга қадар келиб чиққан бўлса, ходим билан иш берувчи ўртасидаги келишувга биноан таътилдан фойдаланишнинг янги муддати белгиланади.\nБундай сабаблар таътил даврида келиб чиққан ҳолларда таътил тегишли кунлар сонига узайтирилади ёки ходим билан иш берувчининг келишувига биноан таътилнинг фойдаланилмай қолган қисми бошқа муддатга кўчирилади.\nХодимга 24 иш куни давом этадиган меҳнат таътили берилган эди, дейлик. Таътил пайтида ходим 6 кун касал бўлди, уларнинг 5 куни иш кунлари эди. Ходим касал бўлгани далили вақтинча меҳнатга лаёқатсизлик варақаси билан тасдиқланди. Бундай вазиятда ходимга касал бўлган вақти учун вақтинча меҳнатга қобилиятсизлик нафақаси тўланиши ва меҳнат таътили 5 иш кунига узайтирилиши керак.\n– Ходимнинг розилигига кўра жадвалда назарда тутилмаган вақтда берилган меҳнат таътилидан фойдаланмаса ёки узайтирилса, таътиллар жадвалига ўзгартиришлар киритиш керакми?\n– Бундай вазиятда таътиллар жадвалида ходим меҳнат таътилидан ҳақиқатда фойдаланган вақт ҳақида белги қўйиш лозим.


Каримов Кремл билан иттифоқчиликни унутди\n26 октябр 2021, Тошкент вақти: 05:05\nМедведев Кремлга келганидан бери Тошкент-Москва муносабатларида таранглик кузатилмоқда.\nДмитрий Медведев Ислом Каримовга Россия ва Ўзбекистон ўртасида Иттифоқчилик шартномаси имзоланганининг 5 йиллиги муносабати билан табрик йўллади. Ўзбекистон раҳбари бу табрикномага нафақат жавоб йўлламади, балки Кремл раҳбарининг табриги ўзбек матбуотининг диққатидан ҳам четда қолди.\nДмитрий Медведевнинг табрикномаси “Шартнома Россия-Ўзбекистон алоқаларининг ҳар томонлама, изчил ривожланишининг давом этишида муҳим аҳамият касб этади”, деган сўзлар билан бошланади.\nЎзбекистон билан Россия ўртасида Иттифоқчилик алоқалари тўғрисидаги шартнома Андижон воқеаларидан кейин 2005 йилнинг 14 ноябрида имзоланган эди. Шартномага қўл қўйгани Москвага борган президент Каримов Москва билан иттифоқчилик алоқалари ўрнатилаётганидан ўта бахтиёр эканини баён қилган эди.\n- Биз бугун ўзаро муносабатларни мисли кўрилмаган даражага кўтаряпмиз. Россиянинг Ўзбекистон билан иттифоқчилик алоқалари тўғрисидаги шартномани имзолаши мисли кўрилмаган ҳолат эканини мен тушунаман ва буни ўзбекистонликлар ҳам жуда яхши тушунади, деган эди Каримов.\nБитимнинг имзоланиши Андижон воқеаларидан кейин халқаро танқидлар остида қолган Ўзбекистон ҳукумати дилига оро кирди. Каримовнинг “Энди бизга ким думини кўтарса, бу дум Россияга қарши кўтарилгандай ҳисобланади”, деган гапи ҳам ана шу шартнома ҳақида эди.\nҲар йили шартнома имзоланган сана муносабати билан Кремл билан Оқ сарой ўзаро мулозаматлар алмашиб келаётган эди. Хусусан, ўтган йили шартнома имзоланганининг тўрт йиллиги муносабати билан Ўзбекистон журналистлари орасида икки давлат ўртасидаги муносабатларни мадҳ этувчи мақолалар ёзиш бўйича танлов ҳам эълон қилинганди.\nБу йил эса, президент Каримов нафақат Россия билан имзолаган иттифоқчилик шартномасини ёддан чиқарди, балки ўзбек матбуоти Россия раҳбари юборган табрикномани эълон қилишни ўзига эп кўрмади.\nМосквадаги МДҲ институтининг Марказий Осиё бўлими директори Андрей Грозин фкирича, Андижон воқеаларининг яралари битган сари Ўзбекистон раҳбари Кремл билан келишилган иттифоқчиликни ёддан чиқара бошлади. Бундан ташқари, ҳозирда Ўзбекистон ичкарисидаги вазият Москва билан ортиқча мулозаматга вақт қолдираётгани йўқ, дейди москвалик таҳлилчи.\n- Икки давлат ўртасида на иқтисодий, на ҳарбий ва на бошқа соҳалардаги ҳамкорликни иттифоқчилик, деб атаб бўлади. Бу ҳақиқатга айланган фактдир. Ўзбекистон раҳбари бу санани ёддан чиқарганига келсак, айтишларича, ҳозирда Ўзбекистон ичкарисида мушкул вазият юзага келган ва Ислом Абдуғаниевичнинг турли табрикномалар юборишга кайфияти бўлмаса керак. Ҳар қалай Россияда ҳозир бу ҳақда кўп гапирилмоқда ва жаноб Медвдев жавоб табригини олмаганидан жуда ҳафа бўлган, деб ўйламайман.\nГрозиннинг айтишича, ҳозирда Москвада ҳам, бошқа пойтахтларда ҳам Ўзбекистонда яқин орада туб ўзгаришлар рўй беришини кутишмоқда.\n- Билишимча, Кермлда ҳам, Қозоғистоннинг Оқ Ўрдаси ёки Ғарбда ҳам Тошкентдан қандайдир хабарлар келишини кутишмоқда. Масалан, Ислом Абдуғаниевич, келаси бир-икки йил, ёки айтайлик беш-ўн йилда нима қилмоқчи, деган савол ҳаммани қийнамоқда. Чунки ҳозирча Ўзбекистоннинг яқин ёки узоқ муддатли сиёсати қандай бўлишига оид жавоблар йўқ. Шунинг учун ҳозир ҳамма кутиш тактикасини қўлламоқда. Албатта, ҳеч ким буни очиқчасига гапирмаётган бўлса-да, Ислом Каримовнинг ўрнига ким келади, деган савол ҳозир Россия учун ҳам, Европа Иттифоқи учун ҳам долзарб масалага айланган, дейди Москвадаги МДҲ институтининг Марказий Осиё бўлими директори Андрей Грозин.\nЎзбекистон билан Россия ўртасида Иттифоқчилик алоқалари тўғрисидаги шартнома имзоланганидан бери, расмий Тошкент Россия назоратидаги Коллектив хавфсизлик шартномаси ташкилоти ва Евроосиё Иқтисодий ҳамкорлигига аъзо бўлди. Ўшандан бери Ўзбекистон Евроосиё Иқтисодий ҳамкорлигини тарк этишга улгурди, ҳамда кейинги йилларда Коллектив хавфсизлик шартномаси ташкилоти тадбирларидаги иштирокини кескин чеклади.


Президентимиз томонидан келажагимиз эгаларининг камолини кўзлаб китоб ва китобхонлик равнақига ҳар қачонгидан юксак эътибор қаратилмоқда. Давлатимиз раҳбарининг Наманган вилоятига ташрифи чоғида “Наманганни энг китобхон вилоятга айлантирамиз”, деган эзгу даъвати асосида китобхонлик борасидаги маънавий-маърифий ташаббусларга катта эътибор қаратилмоқда.\n1-июнь – Халқаро болаларни ҳимоя қилиш кунига бағишланган тадбирларда ҳам бу борадаги хайрли ташаббуслар алоҳида аҳамият касб этди. Хусусан, Президентимиз даъватининг амалий ифодаси сифатида Наманган вилоятига 1 миллион китоб совға қилинди. Дастлабки 46 номдаги 202 000 дона бадиий адабиётлар вилоятдаги умумий ўрта таълим мактабларига етказилди.\nНаманган шаҳридаги 52-сонли умумтаълим мактаби ҳамда 58-сонли давлат ихтисослаштирилган умумтаълим муассасасида ҳам ёшларнинг маънавий камолоти ва истиқболига эътибор ифодаси сифатида китобхонлик тадбирлари ташкил этилди. Китоб байрамида иштирок этган вилоят ҳокими ўринбосари Пахриддин Маткаримов ўғил-қизларни Президентимиз ташаббуси билан тақдим этилаётган маънавият жавоҳирларидан асраб-авайлаб фойдаланиб, илм-у тафаккур чўққиларини эгаллашга чорлади.\nНаманган вилоят ХТБ


Президент Абдулла Орипов номидаги мактабга борди » Новости Узбекистана сегодня: nuz.uz\nНовости Узбекистана → Ўзбекистон → Президент Абдулла Орипов номидаги мактабга борди\n30-01-2018 11:22 0 596 Рейтинг0 Чоп этиш\nМактабнинг биринчи қаватида Абдулла Орипов музейи ташкил этилган. Шавкат Мирзиёев ушбу музей ва мактаб билан танишди. Ўқувчилар билан суҳбатлашди деб хабар берди qalampir.uz\nЎзбекистон Республикаси Президенти Шавкат Мирзиёев 2017 йилнинг февраль ойида Қашқадарё вилоятига амалга оширган ташрифи чоғида Қарши шаҳрида Ўзбекистон Қаҳрамони, Ўзбекистон халқ шоири Абдулла Орипов номидаги мактаб ва унинг ижодига бағишланган музей ташкил этиш бўйича топшириқ берган эди.\n2017 йилнинг 24 май куни Ўзбекистон Республикаси Вазирлар Маҳкамасининг “Қарши шаҳрида Абдулла Орипов номидаги она тили ва адабиёти фанини чуқурлаштириб ўқитишга ихтисослаштирилган мактаб-интернатини ташкил этиш тўғрисида”ги қарори қабул қилинди.\nҚарорга кўра, Қаршида замонавий таълим маскани барпо этилди. Жорий ўқув йилидан бешинчи синфга иқтидорли болалар қабул қилинди.\nМактабнинг биринчи қаватида Абдулла Орипов музейи ташкил этилган. Шавкат Мирзиёев ушбу музей ва мактаб билан танишди. Ўқувчилар билан суҳбатлашди.


“Уруш 1945 йилда тугамаган” | Jomboy.uz\n“Уруш 1945 йилда тугамаган”\nMon, 06/05/2019 - 15:54\nҲар йил 9 май арафасида ўша машъум кунларни эслаймиз. Иккинчи жаҳон урушида иштирок этган жангчилар, фронт орти меҳнат фахрийларини йўқлаймиз. Улар тирик тарих, урушнинг қандай кулфатларга сабаб бўлишини кўрган гувоҳлар.\nЯқинда Тўққизбой маҳалласида истиқомат қилувчи Ҳусан бобо Ортиқов хонадонида бўлдик. Отахон олис хотиралари билан ўртоқлашди.\n– Польша ва Германия давлатлари чегараси бўйлаб Одер дарёси оқиб ўтади, – эслайди Ҳ.Ортиқов. – Унча йирик эмас, аммо атрофи мунтазам қуюқ туман билан қопланиб туради. 1945 йилни ана шу дарё яқинида кутиб олганмиз.\nҲамма ишнинг охири қийин кечади. Урушнинг ҳам. Гарчи душман енгилиши кўриниб қолган бўлса-да, осонликча таслим бўлай демасди. Полкимиз асосан, рус, украин, қозоқ, ўзбек йигитларидан таркиб топганди. Варшавани озод қилишда катта талофат кўрдик. Одер ҳавзасига чиқиб олгунча баталённинг тўртдан бири қирилиб кетди.\nКундуз кунлари атрофга сукунат чўкади. Тунда ҳар икки томон ҳаракатга келади. Мақсад нариги соҳилга ўтиб олиш. Қўлбола кўприк ясашга уриниб кўрдик. Бўлмади. Солда сузиб ўтиш ҳам самарасиз кечди. Икки ой... Қанчадан қанча сафдош дўстларим ўша омонсиз жангда ҳалок бўлди.\nГермания ҳудудига кирганимизда баҳор яқинлашиб қолганди. Аммо табиат гўё инсон қилмишларидан ранжигандек, қовоғини очмасди. Бир куни қаттиқ ёмғир ёғди. Европанинг тупроғи ёпишқоқ бўларкан. Ана шундай шароитда лой кечиб, олдинга интиламиз.\nДарёдан бир неча километр узоқлашдик. Тонг қоронғуси эди. Бир пайт ҳаммаёқ жим-жит бўлиб қолди. Атрофга олазарак боқаман. Янги келган аскарнинг кўзларида даҳшат, менга тикилиб турарди. Билсам, томоғимдан яраланган эканман...\nГоспиталда кўзимни очганимда аскарларимиз Берлинга етиб борганини айтишди. Шундай қилиб, душман пойтахтига кириш менга насиб этмади.\nКейин тикланиш йиллари бошланди. Кўпчилик уруш 1945 йилда якунланган, деб ўйлайди. Ундай эмас. Тўғри, хунрезлик тугади, аммо дунёнинг ярми вайрон бўлган, уни қайта тиклаш зарур эди. Бу ҳам армия зиммасига тушди.\nОрадан етти йил ўтиб ватанга қайтдим. Кейин колхозда тракторчилик қилдим. Уйландим. Фарзанд, набиралар кўрдик. Бори шу...\nP/S.: Туманимиз ҳудудидан ўтган Самарқанд-Тошкент магистрали юртимизнинг энг йирик транспорт иншоотларидан бири. Ана шу йўл қурилишида Ҳусан бобо Ортиқов ҳам қатнашган. У кишидан бу ҳақда сўраганимизда “Нокамтарлик бўлса ҳам айтай. Шу қурилишга ҳиссам қўшилиб қолганидан қувонаман. Дунёга келиб, нимадир бунёд этиб кетмасанг, қандай одамман дейиш мумкин”, деди. Дунёни вайрон қилишга қасд қилган уруш уларни шундай фикрлашга ўргатган бўлса, ажаб эмас.\nСайтдаги охирги маълумот киритилган сана: 19.10.2019


Актриса ҳикояси: пандемия мени эсанкиратиб қўйди – nuqtai nazar\n19.06.2021 COVID-19, Инфографика2 196\nМаълумотнома: Мен Нафосат Позилова Республика Ёш томошабинлар театрида 2001 йилдан буён ишлаб келаман. Ушбу ижодий даргоҳда ишлаётганимга бу йил 20 йил тўлади.\nБолаларни жуда ҳам яхши кўраман, улар билан ишлаш жуда ҳам мароқли. Театр жамоаси илк келган кунимдаёқ мени қучоқ очиб кутиб олишган. Йиллар давомида биз бир оила каби ишлаб келиш билан бирга, қанча-қанча образларни жонлантиришда бир-биримизга тиргак ҳам бўламиз.\nПандемия мени саросимага туширди\nПандемия даврида тўғриси битта мен эмас кўпчилик қийналди. Пандемия одамни эсанкиратиб қўйди. Биз ижодкорлар эсанкираб, ижоддан тўхтаб қолдик.\nЎтган йили 15 мартда театримиз ёпилди. Ўша куни хомуш, хафа бўлиб уйга қайтдим. Ўша кунлари “Золушка”, “Шум бола”, “Соҳибжамол ва Махлуқ” спектаклларини\nқўйишимиз керак эди, билетлар сотилиб бўлинганди. Энди нима бўлади? Қачон ишга тушамиз? Ҳеч ким, ҳеч нарса билмайди.\nСпектаклларимиз қўйилмайдиган бўлди. Чунки, ҳар доим биз саҳна томошалари кўрсатиб болалар билан мулоқотда бўлиб турганмиз. Шунинг учун ижодимиз бирданига тўхтаб қолгандай бўлди. Уйда уч кун ҳеч қаерга чиқмадим, озгина йиғлаб ҳам олдим.\nҚизим Моҳигул йиғлаганимни кўриб овутишга тушди, кейин ўзимни қўлга олдим. Турмуш ўртоғим Бахтиёр Позилов ҳам касби бўйича театр режиссёри. Аммо анча йилдан буён ўз мутахассислиги бўйича ишламайди. Саккиз йилдан буён Россияда меҳнат қилади. Иккита қизимиз бор. Каттаси Туркияда яшайди, турмушга чиққан. Кичкинаси Моҳигул мен билан бирга. Моҳигул Ўзбекистон давлат драма театрида ишлайди, бироқ у актриса эмас, либосчи. Карантин қизим учун ҳам оғир келди.\nИнтернет ва мен\nПандемия даврида интернет мени дўстимга айланди, тингловчи ягона томошабиним десам ҳам бўлади. Интернет ТВдан кўра актёрларга машҳур бўлишда ёрдам беради. Ўз малакангизни оширасиз, томошабинларга монолог, шеър ёки нимадир қўлингиздан келган нарсани интернетга жойлаб бемалол сайтларга қўйиб шулар орқали машҳур бўлсангиз бўлади.\nЛекин мен машҳур бўлишга умуман қизиқмайман… тўғриси қўлимдан келгунча интернетга видеолар ташлайман. Ўзимизнинг театр каналимизга монолог, шеърлар жойлаштираман. Ягона овунчоғим эса китоблар бўлди. Уйда жавондаги янги китобларни мутолаа қилдим, баъзиларини қайта ўқиб чиқдим.\nОйлик маошимизни вақтида олиб турдик. Бунинг учун театримиз раҳбариятига раҳмат айтаман.\n4 ой ўтиб театрга қайтдик\nНиҳоят июль ойининг бошларида театрга қайтдик. Спектакл репетициясига чақирган куни ўзимни бахтиёр ҳис килдим. Ишга юриб эмас, балким учиб бордим. Театрга кирдиму ўзимга ёқимли ва таниш муҳитга тушдим, атрофимда устозларимиз ва ҳамкасблармиз портретлари ва бурчакда жилмайиб турган ўзимни расмимга кўзим тушди, жилмайдим, мана яна келдим Нафосат дедим унга қараб…\nҲамкасбларимиз билан қучоқ очиб кўришдик, ҳаммамиз йиғладик.\nПандемия шароитида бизнинг ижодий жамоамиз “Учар кема” ва рус тилида “Бременские музыканты” спектаклларини тайёрлади ва уларни онлайн платформага жойладик. Кейинчалик пандемиядан қайтганимиздан кейин бу спектаклни премьера қилиб, Дебют-2021 театрлар фестивалида қатнашдик.\nЎз мухлисларим бор\nЎзимнинг мухлисларимга эгаман. Театрда устозларимдан кўп нарса ўрганиш билан бирга бошқаларга ҳам ўргатаман. Агар кимдир “Нимани орзу қиласан?” деб сўраса, “болалика қайтгим келади”,- деган бўлардим.\nТўғриси, болалик билан видолашишни умуман ёмон кўраман. Чунки, инсон бола бўлиб, ҳаётга болаларча назар билан қараса, мазза қилиб яшайди деб ўйлайман…..\nКинода ўйнашни орзу қиламан, агар яхши тарихий фильм бўлса. Масалан, Кумушбибига ўхшаган образлар менга жуда ҳам ёқади, лекин тўғри энди ёшим тўғри келмайди, албатта…\nБолажонлар ўзга бир дунё\nБолаллар жону дилим! Саҳнада ўйнаётганимда доимо уларни чеҳраларига тикиламан. Агар шовқин солсалар демак, диққат эътиборларини йўқотяпмиз. Ниманидир нотўғри қиляпмиз, ниманидир ўзгартиришимиз керак. Болани ишончини ва эътиборини қозониш осон иш эмас, чунки уларни ички дунёси катталарникидан буткул фарқ қилади. Улар залда қийқириб кулсалар ёки диққат билан бизни саҳна ўйнимизни кузатсалар – бу биз учун катта бахт….\nЭнди узр, шу жойда сиз билан мулоқотни тўхтаман, чунки бир паст ўтиб спектакл бошланади. Мени, Ялмоғиз кампирни жажжи томошабинларим кутмоқда…Кетдим..Ие, вой..супурги эсимдан чиқа қолибдику….


Де Лаурентис: Игуаин “Наполи”дан кетишига умид қиламан, шунда 90 млн га мен 8 та ўйинчи сотиб оламан\n01:05 / 12.07.2015\n“Наполи” президенти Аурелио Де Лаурентис клуб яримҳимоячиси Гонсало Игуаинга харидор топилишига умид қилишини маълум қилди. Шунингдек, Де Лаурентис ҳужумчининг Дортмунднинг “Боруссия” клубига ўтиши ҳақидаги гапларни рад этди.\n“Игуаин кетишига умид қиламан. Шунда унга бериладиган 90 млн еврога 8 та ўйинчи сотиб оламан! Чиро Иммобиле? Уни сотиб олмайман, чунки Чиро унинг ёнида Инсинье ва Верратти бўлганда яхши ўйнайди. Бироқ менинг жамоамда бу икки ўйинчидан фақат бири бор”, деб Де Лаурентис айтган сўзларни келтириб ўтди Football-Italia нашри.\nАввалроқ “Наполи” Игуаиндан воз кечиш қиймати 94,736 млн еврони ташкил қилишини эълон қилган эди. Ўтган мавсумда испаниялик ҳужумчи Италиянинг А сериясида 37 та ўйин ўтказиб, рақиблар дарвозасига 18 та тўп (3 та 11 метрлик жаримадан) урган.


Деновда Янги Ўзбекистон боғи барпо этилмоқда | O'zLiDeP\nO'zLiDeP Сиёсий Кенгаши Ижроия қўмитаси раиси, Олий Мажлис Қонунчилик палатаси Спикери ўринбосари Актам Хаитов Денов туманида бўлиб, тумандаги халқ таълими ходимлари билан учрашди.\nСамимий ўтган учрашувда мазкур соҳа ходимларига давлатимиз раҳбари томонидан яратилаётган қулайликлар ҳақида тўхталиб ўтди. Албатта, бу ислоҳтлар келгуси беш йилликда ҳам давом этиши, умуман, Ўзбекистоннинг келгуси беш йил давомида юрадиган йўли, стратегияси аниқ эканлиги ҳақида таъкидлади. Бу ҳақида Ш.Мирзиёевнинг “Янги Ўзбекистон стратегияси” китобида батафсил қайд этилган. Ушбу китоб барча мактабларда бўлиши, ўқитувчилар уни ўқиб, келажак авлод вакилларига сўзлаб бериши лозимлиги айтилди.\nШундан сўнг, А.Хаитов тумандаги умумтаълим мактаблари кутубхонасига “Янги Ўзбекистон стратегияси” китобини топширди.\nСпикер ўринбосари тумандаги Собир Рахимов СИУ “Ўзбекистон” маҳалласи ҳудудидаги 500 гектар жойда “Яшил макон” лойиҳаси доирасида барпо этилаётган янги боғда ҳам бўлиб, у ерда экилаётган кўплаб мевали ҳамда манзарали кўчат экиш ишлари билан танишди. Президентимизнинг ташаббуси билан ўтказилаётган мазкур лойиҳа сайловолди дастурида ҳам кўзда тутилгани, унга кўра ҳар йили хонадон, кўча, маҳалла, қишлоқ ва шаҳарларда 200 миллион туп иқлимимизга мос дарахт кўчатлари экилиши назарда тутилгани ҳақида айтиб ўтди.\nА.Хаитов партиянинг ҳудудий вакиллари билан биргаликда туманда “Янги Ўзбекистон боғи” намунаси асосида ташкил этилаётган ушбу боғга мевали дарахт кўчатларини ўтқазди.


Бетакрор хонанда Манзура бугун таваллуд айёмини нишонламоқда (фото, интервью) » Ўзбекистон янгиликлари – Zamin.uz\nБетакрор хонанда Манзура бугун таваллуд айёмини нишонламоқда (фото, интервью)\nБетакрор имиджи, ижро этган қўшиқлари билан доим мухлислар эътиборида бўлган хонанда Манзура Сардор Раҳимхон билан «Жаним» клипи, сўнгги вақтда маъмурларининг ўзгариши сабаблари ҳақида тўхталиб ўтди.\n— Ҳалима Ибрагимова ва Сардор Раҳимхон билан бирга суратга олинган клипнинг промоушени кимнинг ғояси эди?\n— Бу клипга кириш эди. Аслида пиарга инсонларда қизиқиш кучли.\n— Бу йил концерт бериш ниятингиз борми?\n— Йўқ, чунки концерт беришим учун репертуарим яхши бўлиши керак. Тўғрисини айтсам, аввалги қўшиқларимдан унчалик қониқмаяпман. Фақат муҳаббат ҳақидаги қўшиқлардан иборат бўлиб қолгандек.\n— Охирги бир йил ичида уч ёки тўрт марта маъмурингиз алмашди. Нима сабабдан бундай?\n— Бу иш. Аниқ нимага эканлигини айта олмайман. Биттаси ёшлик қилиб кетди, бошқалари эса маълум бир сабабларга кўра. Лекин баъзи маъмурларимдан нималарнидир ўргандим ҳам.\n— Улар сиз ҳақингизда турли гаплар тарқатиши, иғволар қилиши мумкин эди-ку, бундан чўчимадингизми?\n— Шукур, менда ундай бўлмади. Шу пайтгача ҳеч бир маъмурни санъаткорни ортидан ёмонлаганини кўрмадим. Тинч келиб, тинч кетишади.\n— Ҳозир ёдингизда қолган ва сизга жуда ёқадиган ҳаётий жумлани айтиб ўтсангиз?\n— Инсон ён-атрофидан уялмаса, Яратгандан ҳам уялмайди.\n— Кўпроқ нима қилишни ёқтирасиз?\n— Уйда ўтиришни яхши кўраман. Баъзи ишлар билан кўчага чиқишимга тўғри келади-ю, аммо кўпроқ уйда бўлишни истайман. Давлат телеканалларини томоша қилишни, тарихий китоблар ўқишни ёқтираман.\nБугун ширали овоз соҳибаси, хонанда Манзуранинг таваллуд айёми. Фурсатдан фойдаланиб хонандани табриклаймиз, келгусида ижодий парвозлар тилаймиз.\nМаълумот учун: Манзура — 1978 йил 21 февралда Тошкент шаҳрида, рассом Муборак Йўлдошев оиласида дунёга келади. Манзура боғча давридаёқ ўзининг ноёб овози билан барчани ҳайрон қолдирарди. Қизидаги қобилиятни сезган ижодкор ота уни Успенский номидаги мусиқа мактабига беради. У ерда олинган билим ва тажриба Манзурани вокал устаси сифатида шакллантиради.\nЁш бўлишига қарамай, Манзура «Карубина» ариясини «Неймер» оркестри жўрлигида куйлайди. Катта диапазонга эга овози билан ҳаммани ҳайратга солган Манзура ўзида янги куч сезгач, фақат олдинга интилиш зарурлигини тушуниб етади. 1996 йилда Манзура опаси Нигина ва дугонаси Наргиза билан «Себону» гуруҳини тузади. Иқтидорли хонанда Равшан Зокиров бошчилигида трио 2 та қўшиқ ёзиб, «Офарин-96»кўрик танловида 2-ўринни эгаллади.\nКутилмаган бурилиш ҳар уч ижодкорни ҳам қувонтирди. Натижада солист Манзура шу йили Успенский номидаги мусиқа мактабини тугатиб, Тошкент Давлат Консерваториясида ўқишни давом эттиради. Омадли трио кейинчалик «Осиё»дуэтигаайланди. 2000 йил гуруҳ таркибида яна бир ўзгариш рўй беради. Дуэт солога айланади. Манзура яккахон хонанда сифатида фаолиятини бошлайди.\nЯнгиликлар » Маданият » Бетакрор хонанда Манзура бугун таваллуд айёмини нишонламоқда (фото, интервью)\n07:04 Пайғамбаримиз соллаллоҳу алайҳи васалламни йиғлатган ҳодисалар\n06:36 Мексикалик тадбиркорни Coca-Cola’дан 345 млн доллар ундиришга нима мажбур қилди?\n06:10 Англия қироличасининг собиқ ошпази унинг овқатланиш сирларини ошкор қилди\n05:41 Инвесторларга ерлар аукционсиз берилади\n04:56 Нуримон Абулҳасан: «Муқаддас зиёратга пора аралаштиришнинг ўзи гуноҳ»\n04:11 Жиззах вилояти ҳокими қарори билан ўқитувчилардан «Сўғдиёна» клуби учун маблағ йиғилгани маълум бўлди\n03:25 Ҳайдовчиларнинг маст ҳолатда эканлигини аниқлаш тартиби муҳокамага қўйилди\n02:40 “Бетис” мураббийи: “Месси кетса ачинаман, Роналдудек футболчилар яна чиқади”\n16:33 Шифохонада экани айтилган Лутфулла Саъдуллаевдан янги фильм – «Алимардон Тўраевнинг қайтиши» (Видео)\n17:47 Сардор Милано АҚШнинг NBC телеканалига интервью берди\n15:04 Сардор Милано Англиянинг X-Factor лойиҳасига таклиф этилди\n18:03 Shov-shuv: Асал Шодиева бўлажак турмуш ўртоғининг концертида бўлажак қайнонаси билан суратга тушди\nЭксперт фикри: АҚШнинг Россияга қарши санкциялари Ўзбекистонга таъсир қиладими?\nЭртадан янги нархлар: Бензин, электр энергияси, табиий газ, иссиқ сув ва бошқалар\nНуримон Абулҳасан: «Муқаддас зиёратга пора аралаштиришнинг ўзи гуноҳ»\nЖиззах вилояти ҳокими қарори билан ўқитувчилардан «Сўғдиёна» клуби учун маблағ йиғилгани маълум бўлди\nШавкат Мирзиёев «Кантекс инвест» корхонаси билан танишди\nПрезидент кейинги 2 йилда Мўйноқда янги шаҳарча қуришни топширди\nТележурналист иқрори: «Ахборот тақдим қилишда бошқалардан анча кеч қоляпмиз»\nМексикалик тадбиркорни Coca-Cola’дан 345 млн доллар ундиришга нима мажбур қилди?\nАнглия қироличасининг собиқ ошпази унинг овқатланиш сирларини ошкор қилди\nКонгресс комиссияси: "АҚШ урушда Россия ёки Хитойга енгилиши мумкин"\n“Бетис” мураббийи: “Месси кетса ачинаман, Роналдудек футболчилар яна чиқади”\nЛиван бош мураббийи: "Анзур Исмоилов жиддий жароҳат олмади деб умид қиламан"


Июнь ойида Тошкентга Жаҳон чемпионати кубоги келади / Olamsport.com\n19 май 14:31\nТеглар : Жаҳон Кубоги\nЖаҳон чемпионатининг кубоги яна Ўзбекистонга келади.\nФутбол бўйича Жаҳон чемпионати ўтказиладиган йилда Ўзбекистон FIFA World Cup™ Trophy Tour by Coca-Cola лойиҳасини ўзида қабул қилишдан мамнун. Йил якунида ўтказиладиган Мундиал олдидан Ўзбекистон ушбу тарихий кубок саёҳат қиладиган дунёнинг 51 мамлакатларидан бири эканлиги катта шарафдир.\nФИФА, Ўзбекистон Футбол ассоциацияси ҳамда Coca-Cola мухлислар учун ана шундай фестивал ташкил этиш, футбол бўйича Жаҳон кубогини кўриш имкониятини тақдим этиш борасидаги ўзаро ҳамкорликдан мамнун. 6 июнь куни Кубок тақдимотида шунингдек, Жаҳон чемпионлари Кристиан Карамбё ва Карлес Пуйоль иштирок этиши кутилмоқда.\nБиз ушбу тадбирлар юқори даражада ўтказилиши учун бор имкониятимизни ишга соламиз ва яна бир бор ҳамкорларимиз ФИФА ва Coca-Cola'га ишонч учун миннатдорчилик билдирамиз. Ишонамизки, келаётган футбол байрами мамлакатимизнинг катта футбол тадбирлари мезбонлигига тайёр эканлигига яна бир бор намоён этади.\n"Елорда кубоги". Боксчиларимиз Қозоғистондаги мусобақада 16 та медаль қўлга киритишди 0\nАна холос! Африка Миллатлар кубоги ёмғир туфайли олти ой ортга сурилди 0\n"Елорда кубоги". Йигитларимизда 3 та, қизларимизда эса 4 та финал! 0


Ўзбекистон-2017: дунё ҳамжамияти эътиборида бўлган Мирзиёев\n05:09 26 Апрел 2018\n15:57 28.12.2017 (Янгиланган 18:29 28.12.2017) Ҳавола олиш\nОлий мажлис сенатига йўллаган мурожаатномасида Ўзбекистон президенти вазирлар ҳақида гапирар экан, "бу йил улар синовдан ўтди" деган фикрни билдирди. 2017 йил, яъни президент этиб сайланган Шавкат Мирзиёев ўз фаолиятининг биринчи йилида нафақат мамлакат аҳолиси, балки жаҳон ҳамжамиятининг "имтиҳон"идан муваффақиятли ўтди\nТОШКЕНТ, 28 дек — Sputnik, Дилшода Раҳматова. Якунланаётган 2017 йил Ўзбекистон учун ўн йиллар давомида одамлар онгига мустаҳкам ўрнашиб олган ва давлатчиликка ишончни сўндирган стереотипларни аёвсиз синдириш ҳамда улкан ўзгаришлар учун замин яратиш йили бўлди.\nЎзгаришлар — мамлакат ҳаётига демократия шамолини олиб кириш бўлиб, бунга босқичма-босқич амалга ошираётган ислоҳотларда Шавкат Мирзиёев томонидан асос солинмоқда.\nДавлат раҳбари Шавкат Мирзиёев ички сиёсатда қатор ислоҳотларни амалга ошириш билан бирга, Ўзбекистоннинг ташқи сиёсати йўналишини тубдан ўзгартирди. БМТ минбаридан туриб долзарб муаммоларга дунё ҳамжамияти эътиборини қаратди, Марказий Осиё минтақаси ривожига хизмат қиладиган ташаббусларни илгари сурди ва йиллар давомида ўз ечимини топмай келаётган муаммоларда ўзининг сиёсий иродасини намоён этди.\nБир сўз билан айтганда, Ўзбекистон ва Марказий Осиё тарихида янги тарих саҳифаси очилди.\n2017 йил Ўзбекистон ташқи сиёсий фаолиятини ҳеч шубҳасиз муваффақиятли деб баҳолаш мумкин: бунда Мирзиёевнинг қўшнилар учун "қарсиллаб" ёпилган эшикларни очиш сиёсати, Қирғизистон билан икки давлат ўртасидаги чегаранинг 85%ни ратификация қилиши, бир асрлик танаффусдан кейин Ўзбекистонга расмий сафар билан келган ва Ўзбекистон президентининг "катта биродари"га айланган Афғонистон раҳбари, Марказий Осиёда минтақавий ҳамкорликни чуқурлаштириш ва кенгайтириш, дўстлик ва аҳил қўшничилик муҳитини яратишга қаратилган Самарқанддаги йирик халқаро анжуман сингари тарихий ўзгаришлар кўплаб сиёсатшунослар томонидан ижобий баҳоланди.\nҚайд этиш жоизки, дунё давлатлари орасида сўнгги вақтларда авж олган "дипломатик можаролар" фонида Мирзиёевнинг "биз ҳамма билан фақат дўст бўламиз" дея қатъий билдирган фикри, Ўзбекистон энди ким тараф бўлар экан, деган савол билан ўзини қийнаётган экспертларни ҳам бироз ҳайратлантирди, десак янглишмаган бўламиз.\nЎзбекистонда тадбиркорликни ривожлантириш ва шу соҳа орқали халқни бой қилишни ўзининг бош мезонларидан бири қилиб олган президент Мирзиёевнинг валюта соҳасида амалга оширган ислоҳотлари ҳам дунё ҳамжамиятининг алоҳида диққат-марказида бўлди.\nМирзиёев амалдорларга: тадбиркор эртага ҳаммангни боқади!\nХалқаро валюта фонди Ўзбекистонда амалга оширилаётган валюта ислоҳоти республикага янада самарали иқтисодиётга ўтиш имконини беришини қайт этди. Хусусан, ХВФнинг Яқин Шарқ ва Марказий Осиё бўйича департаменти директори Жихад Азур Ўзбекистон иқтисодий ислоҳотларни амалга ошириш жараёнида кўплаб тўсиқларни бартараф этишига тўғри келишини, лекин мазкур ислоҳотлар мамлакатга янада самарали ва охир-оқибат ривожланган иқтисодий тизимга ўтиш имкониятини беришини таъкидлаб, мамлакат ҳукуматини минтақавий ҳамкорликни ривожлантириш ва ҳудудий савдони кенгайтиришга қаратилган саъй-ҳаракатларини қизғин олқишлади ҳамда ХВФ Ўзбекистон билан ҳамкорлик қилишга тайёрлигини билдирди.\nЖорий йилда Ўзбекистонга БМТ Инсон ҳуқуқлари бўйича кенгашининг дин ва эътиқод эркинлиги масаласи бўйича махсус маърузачиси Аҳмад Шаҳин ҳам ташриф буюрди. БМТнинг махсус вакили Аҳмад Шаҳид Ўзбекистондаги турли дин вакиллари ўртасидаги тотувлик ва ҳамжиҳатлик дунёнинг ҳеч бир давлатида кузатилмаслигини эътироф этди.\nМолия вазирлиги тизимида 500дан ортиқ ходим ишдан бўшатилди\n2017 йил Ўзбекистон учун давлат тузилмаларини "нобоп" кадрлардан тозалаш, йирик кадрлар алмашуви, сирасини айтганда Ҳукуматни янгилаш, ёшартириш йили бўлди, дея эътироф этиш мумкин.\nМирзиёевнинг амалдорларга қўяётган талаби битта: "Халқни рози қилиш, халққа хизмат қилиш".\nЎзбекистон раҳбари 22 декабр куни Ўзбекистон Олий Мажлиси сенатига мурожаатида ҳам 2018 йилда қатор вазирларни ишдан кетишини, ўз вазифасини уддалай олмаётган, "дунёқараши давр талабига мос ўзгара олмаган" раҳбарлар ўрнига тажрибасиз бўлсада, садоқатли ёш кадрлар келишини алоҳида таъкидлаб ўтди.\nПрезидент ўз Мурожаатномасида эртанги кун борасида халққа катта-катта ваъдалар бергани йўқ, у борини борича айтди. "Бугун яхши яшашни истар эканмиз, белни маҳкам боғлаб меҳнат қиламиз".\nЖамият ва ҳокимият ўртасида мулоқот пайдо қилган, халқга даромад олиш манбаларини кўрсатаётган, яратаётган, халқнинг фаровонлиги асосида давлатни бой қилишга ҳаракат қилаётган Мирзиёев раҳбарлигидаги замонавий Ўзбекистон барчага хуш келмоқда.


Масиҳ туғилишидан олдин У Худонинг Каломи сифатида азалдан мавжуд бўлганми?\nИшаё 9:6 - Мана биз учун бола туғилди… Номи… қудратли Худо, Абадий Ота…\nМихо 5:2 - “Эй Эфратдаги Байтлаҳм… Исроилни Мен учун бошқарадиган зот сендан чиқади. Унинг насаби қадимларга бориб тақалади.”\nИбронийлар 13:8 - Исо Масиҳ кеча, бугун ва то абад Ўшадир, У ўзгармайди.\nВаҳий 1:1 ва 8 – 1. Исо Масиҳнинг ваҳийси… 8. “Мен Ибтидо ва Интиҳодирман, — деб айтмоқда Эгамиз Худо. — Мен олдин бор бўлган, ҳозир ҳам бор, келажакда ҳам бор бўладиган Қодир Худодирман.”\nОли Имрон 3:59* - …Аллоҳнинг ҳузурида Ийсонинг мисоли худди Одамнинг мисолига ўхшайди. Уни тупроқдан яратиб, сўнгра унга «Бўл!» деди, бас, бўлди.\nХудонинг абадий Каломи инсон танасига Исо Масиҳ тимсолида олинган деб ҳисобланадими? (Кенозис ёки Хулул)\nМатто 1:18-24 – 23. “Қиз ҳомиладор бўлади, у ўғил туғади,\nУнинг исмини Иммануил деб қўйишади.” Иммануил “Худо биз билан” деганидир.\nЮҳанно 1:1 & 14 – 1. Азалда Калом бор эди… 14. Калом инсон бўлди, Орамизда яшади…\nФилиппиликлар 2:5-8 - 6. Исо Масиҳ Худонинг табиатига эга эди… 7. …У инсон қиёфасида яшаб, Ўзини паст тутди.\nКолосаликлар 1:3 & 15 – 3. …Раббимиз Исо Масиҳ… 15. Кўринмас Худонинг сурати Масиҳдир…\n1 Тимўтий 3:16 - Дарҳақиқат, Худо бизга аён этган ҳақиқат буюкдир…\nМоида 5:17 - Батаҳқиқ Масиҳ ибн Марям Аллоҳдир, деганлар ҳам кофир бўлдилар. Ва Аллоҳ ҳар бир нарсага қодирдир…\nМасиҳ "Илоҳий" ёки одам танасидаги Худо деб ҳисобланиладими?\nЮҳанно 1:1 & 14 – 1. Азалда Калом бор эди. Калом Худо билан бирга эди, Калом Худо эди. 14. Калом инсон бўлди, Орамизда яшади…\nЮҳанно 5:17-18 – 17. Исо уларга… Менинг Отам шу кунгача Ўз ишини қилиб келяпти, Мен ҳам Ўз ишимни қиляпман, деди. 18. У… Худони Отам деб, Ўзини Худога тенглаштирган эди.\nЮҳанно 10:25-33 – 25. Исо уларга… Осмондаги Отам номидан қилаётган ишларим кимлигимни кўрсатиб турибди… 30. Мен ва Отам бирмиз.\nЮҳанно 20:28-29 - 28. Тўма Исога: — Ё Раббим, Худойим! — деди. 29. Исо унга шундай деди: — Сен Мени кўрганинг учун ишондинг. Мени кўрмай ишонганлар нақадар бахтлидир!\nКолосаликлар 2:8-9 - 9. Худо Ўзининг бутун борлиғи билан тўла–тўкис Масиҳнинг вужудида мавжуддир.


ПАРЛАМЕНТ НАЗОРАТИ ХАЛҚ НАЗОРАТИДИР - Ўзбекистон овози газетаси\nМаълумотларга кўра, дунёнинг ривожланган давлатларида ижро этувчи ҳокимият фаолияти устидан парламент назорати ўндан ортиқ шаклда амалга оширилади. Бундай назорат аксарият ҳолларда ҳукумат олдига масала қўйиш, унинг сиёсати юзасидан мунозаралар ўтказиш, ҳукумат аъзоларининг фаолияти бўйича ҳисоботини тинглаш ҳамда парламент текшируви, махсус мажлиси ва сўрови каби кўринишларда намоён бўлади. Аҳамиятли жиҳати, бугунги кунда ушбу механизмларнинг аксарияти миллий қонунчилигимизда ўз аксини топди. Сўнгги йилларда Бош Қомусимизга киритилган қатор ўзгартиш ва қўшимчаларга мувофиқ, мамлакатимизда парламент назорати институтига конституциявий мақом берилди.\nПарламент назорати ҳақида сўз борар экан, Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясида илгари сурилган асосий ғоялар, унда белгилаб берилган вазифаларни ҳаётга татбиқ этиш билан бу борада муҳим давр бошланганини таъкидлаш жоиз. Ижро этувчи ҳокимият фаолияти устидан айнан парламент назоратининг кучайтирилиши билан давлат ҳокимияти субъектлари ўртасида манфаатлар мувозанати таъминланмоқда. Масалан, парламентга Бош вазирга нисбатан ишончсизлик вотуми билдириш, шунингдек, мамлакат ижтимоий-иқтисодий ривожланишининг долзарб масалалари юзасидан унинг ҳисоботини эшитиш ва муҳокама қилиш ҳуқуқи берилди. Энг муҳими, бу каби янги имкониятлар қонун ижодкорлиги сифатини жиддий равишда оширмоқда, демократияни қарор топтиришда қонун чиқарувчи ҳокимиятнинг роли, сиёсий партиялар фракциялари иштироки янада кучайиши учун кенг йўл очиб бермоқда.\nПрезидентимиз бу борадаги вазифаларга тўхталар экан, «парламентимиз ва маҳаллий вакиллик органлари — Кенгашлар олдида турган ғоят муҳим вазифа — қабул қилинган қонунларнинг ижро этувчи ҳокимият, яъни ҳукумат томонидан марказда, ҳокимликлар томонидан эса жойларда қандай бажарилаётганлиги устидан қатъий парламент назоратини, депутатлик назоратини ўрнатишдан иборатдир», деб алоҳида таъкидлаган эди.\nДавлат ҳокимияти органлари фаолиятини амалга ошириш, қонун устуворлигини таъминлаш, ҳудудларни ижтимоий-иқтисодий ривожлантириш, мансабдор шахсларнинг масъулиятини ошириш ва фуқаролар онгида қонунга ҳурмат руҳини шакллантиришда парламент назорати муҳим аҳамият касб этади. Ривожланган демократик давлатлар тажрибаси шуни тасдиқлайди.\nЎзХДП фракцияси фаолияти нуқтаи назаридан ёндашганда парламент назоратининг аҳамияти нималарда кўринади? Умуман, бу борада тўпланган тажриба ҳақида нима дейиш мумкин? Қонун ижодкорлигини кучайтиришда, партия дастурий мақсадларини амалга ошириш, электорат манфаатларини ҳимоя қилишда назоратнинг бу шакли қандай ижобий натижа беради?\n— Бугун парламент назоратини кучайтиришни ҳаётнинг ўзи долзарб масала сифатида илгари сурмоқда, — дейди Олий Мажлис Қонунчилик палатаси депутати, ЎзХДП фракцияси аъзоси Комила Каромова. — Чунки ижро ҳокимияти органлари фаолияти устидан парламент назоратининг кучайиши билан ҳудудларнинг ижтимоий-иқтисодий ривожланиш ҳолатини таҳлил этиш, белгиланган вазифалар ўз вақтида ва лозим даражада бажарилишига эришиш имконияти ортади. Яна бир аҳамиятли жиҳати, бу орқали нафақат марказда, балки олис қишлоқ ва туманларда ҳам аҳолини ўйлантираётган масалалар ечим топиши, ислоҳотларнинг ижтимоий самарадорлигини ошириш учун кенг шароит яратилади.\nБу борадаги фаолиятимизга тўхталадиган бўлсак, сўнгги уч-тўрт йил давомида ЎзХДП фракцияси ташаббуси билан Иш ўринлари ташкил этиш ва аҳоли бандлигини таъминлаш дастурининг ижроси, касб-ҳунар коллежлари битирувчиларини мутахассислиги бўйича ишга жойлаштириш масалалари юзасидан парламент сўрови юбориш ҳамда мутасадди вазирлик ва ташкилотларнинг ҳисоботларини эшитиш амалиёти йўлга қўйилди.\nБиз масалани шунчаки парламент сўрови юбориш ёки ҳисобот тинглаш шаклида ўрганмадик. Парламент эшитуви олдидан депутатлар жойларда ижро ҳокимияти идораларининг бу борадаги фаолиятини ўрганиб чиқишди. Шунга асосан, эшитув жараёнида фракция аъзолари томонидан партия электорати манфаатлари билан бевосита боғлиқ кўплаб долзарб масалалар кўтарилди, ушбу соҳа ривожига тўсиқ бўлаётган ҳолатларни бартараф этиш юзасидан аниқ таклифлар берилди. Бу таклифлар Қонунчилик палатасининг қарорида ҳам ўз ифодасини топди.\nМаълумки, Олий Мажлис Қонунчилик палатаси ва Сенатининг қўшма мажлисида парламент олдида турган ўта муҳим вазифаларга тўхталиб ўтилди. Хусусан, янги конституциявий шароитда парламент эшитувлари, ҳукумат аъзолари, давлат ва хўжалик бошқаруви органлари раҳбарларининг қонунчилик талаблари ижроси бўйича амалга оширилаётган ишлар тўғрисидаги ҳисоботларини тизимли равишда эшитиб бориш, депутатларнинг сўровларига атрофлича жавоб қайтарилишини таъминлашга эришиш парламентнинг кундалик иши бўлиши зарурлиги алоҳида уқтирилди. Депутатларнинг сайловчилар билан ишлашини тубдан яхшилаш, палаталар фаолиятига парламент назоратининг замонавий усулларини татбиқ қилиш, жумладан, давлат бюджетини шакллантириш ва мамлакатимизнинг ушбу муҳим иқтисодий ҳужжати ижросини назорат қилишнинг замонавий усулларини жорий этиш долзарб вазифалардан эканлиги таъкидланди.\nҲар биримиз бу вазифаларнинг мазмун-моҳиятини чуқур тушуниб олишимиз зарур бўлади. Қабул қилинаётган қонунларнинг фуқаролар ҳаёт тарзига нечоғлик ижобий таъсир этаётгани, яна қандай ҳуқуқий масалаларга талаб борлигини доимий равишда ўрганиб боришимиз керак.\n— Парламент назоратини амалга ошириш анча мураккаб жараён, — дейди Олий Мажлис Қонунчилик палатаси депутати, ЎзХДП фракцияси аъзоси Қаҳрамон Мирзаев. — Бу нафақат депутатлар, балки бутун партия тизимидаги ишларни самарали йўлга қўйишни тақозо этади. Парламент назоратини изчил йўлга қўйишда партия бошланғич ташкилотлари, маҳаллий кенгашлари ва партия гуруҳлари билан мустаҳкам алоқа ўрнатиш муҳим аҳамиятга эга. Шу орқали қонун ҳужжатларининг жойларда қандай бажарилаётганини ўрганиш, одамлар қандай муаммоларга дуч келаётгани, қандай қонунларга эҳтиёж борлиги ҳақида таклиф ва тавсиялар олиш имкони ортади. Бу, табиийки, партиямиз Сайловолди дастурида белгилаб олганимиздек, ислоҳотларнинг ижтимоий самарадорлигини оширишга ҳам хизмат қилади.\nФракциямизнинг жорий йилга мўлжалланган иш режасига Иш ўринлари ташкил этиш ва аҳоли бандлигини таъминлаш дастурининг касб-ҳунар коллежлари ва олий ўқув юртлари битирувчиларини ишга жойлаштиришга тааллуқли параметрлари бажарилиши устидан парламент назоратини амалга ошириш вазифаси белгиланди.\nШунингдек, фракциямиз «Кексаларни эъзозлаш йили» Давлат дастури ижроси юзасидан парламент эшитувини ташкил этишни ҳам режалаштирган. Бунинг учун жойларда кексалар, уруш ва меҳнат фронти фахрийларини ҳар томонлама қўллаб-қувватлаш борасида олиб борилаётган ишлар таҳлил этилади. Ёши улуғ отахону онахонларга тиббий ва ижтимоий хизмат кўрсатиш даражаси ҳамда сифатини ошириш, уларга қулай турмуш ва дам олиш шароитларини яратиш юзасидан кўрилаётган чора-тадбирларни ўрганиш назарда тутилган.\nМазкур вазифаларни бажариш, умуман, парламент назоратини изчил амалга ошириш, аввало, биз, депутатлар зиммасига катта масъулият юклайди.\nКейинги йилларда мамлакатимизда вакиллик ҳокимияти фаолиятининг ҳуқуқий асослари ва кафолатлари мустаҳкамланмоқда. Халқимизнинг ўз вакиллари — депутатлар олдига қўяётган талаблари ҳам ортиб бормоқда. Бу ўтган йили декабрь ойида бўлиб ўтган сайлов жараёнларида, депутатликка номзодлар билан учрашувларда яққол намоён бўлди. Эндиликда депутатлар, айниқса, олий вакиллик органи — парламентга сайланган депутатлар сайловчилар талаб ва истакларини рўёбга чиқариш учун қонуний ваколатларни тўлиқ ишга солиши, хусусан, парламент назоратини кучайтириши тақозо этилади. Демак, парламент назорати мазмун-моҳиятига кўра, энг аввало, халқ назоратидир.


Урмон хужаликларида заъфарон гулларини йигиб-териб олиш мавсуми бошланди – Дарё уз Янгиликлар\nГлавная / Жамият / Урмон хужаликларида заъфарон гулларини йигиб-териб олиш мавсуми бошланди\n28.11.2019\tЖамият Comments Off on Урмон хужаликларида заъфарон гулларини йигиб-териб олиш мавсуми бошланди 46 Показы\nЗаъфарон (шафран) дунёнинг куп мамлакатларида тижорий максадда катта майдонларга экиб парваришланади. Сунгги йилларда Узбекистонда хам заъфарон етиштиришга эътибор каратилмокда. Президентнинг 2017 йил 24-25 февраль кунлари Кашкадарё вилоятига ташрифи давомида заъфарон усимлиги плантацияларини ташкил этиш ва хомашёларини тайёрлаш буйича топширик берилган ва вазифалар белгилаб олинган эди.\nМазкур топширик буйича 2017 йили Урмон хужалиги давлат кумитаси хамда “Brand Investment Group” МЧЖ томонидан Нидерландиядан 36,4 тонна заъфарон усимлигининг туганак пиёзи келтирилиб, Андижон давлат урмон хужалиги худуди 5 гектар майдонда заъфарон усимлигининг оналик плантациялари ташкил этилди.\n2018 йилда эса республика буйлаб 14 та урмон хужалик ерларида жами 25.7 гектар урмон фонди майдонда заъфарон туганак пиёзлари экиш ишлари амалга оширилиб, плантациялар барпо этилган. Бугунги кунда ушбу майдонларда доривор шафран усимлигини парваришлаш ишлари олиб борилмокда.\n2019 йилда эса 30 та урмон хужаликларида 65 гектар майдонда заъфарон плантациялари барпо этилиб бу курсаткич 2018 йилдагига нисбатан 39.3 гектар куп майдонни ташкил этади.\nХозирги кунда Андижон вилоятида 5,3 гектар, Тошкент вилоятида 14,2 гектар, Фаргона вилоятида 4 гектар, Наманган вилоятида 7,6 гектар, Жиззах вилоятида 7 гектар, Самарканд вилоятида 21 гектар, Кашкадарё вилоятида 13 гектар, Сурхондарё вилоятида 17,5 гектар, Навоий вилоятида 6 гектар жами 95,6 гектар урмон фонди майдонларда заъфарон усимлиги плантациялари барпо этилди.\nЗаъфарон усимлигидан йилдан-йилга купрок хомашё олиш мумкин. Хозирги кунда юкоридаги майдонлардан уртача 50 килограмм атрофида экспортбоп заъфарон гули хомашёсини тайёрлаш кутилмокда.\nЗаъфарон усимлиги хомашёсининг тиббиёт ва озик – овкат саноатидаги ахамияти жуда катта. Озик-овкат саноатида шафран гулчангларидан турли хил махсулотларга ранг, хид ва таъм берувчи зиравор сифатида фойдаланилади.\nЗаъфарон доривор усимлиги буриштирувчи ва эритувчи булиб, етилтирувчи хусусияти хам бор. Иссиклиги муътадил булганлиги учун томирдаги хар хил тикилмалар ёки тромбларни даволашда фойдаланилади. Ички аъзоларни кучайтиради, тана териси рангини чиройли , кузни равшан килади ва юрак фаолиятини кучайтиради. Балгам кучишини осонлаштириб, нафас аъзоларининг фаолиятини бир маромга солади. Заъфарон хомашёси таркибида каротиноидлар, флавоноидлар, эфир мойлари, В, В2 витаминлари, ёг азотли моддалар, кандлар, калий ва кальций бирикмалари мавжуд.\nУзбекистон солик органларидаги ариза харакатини онлайн кузатиб бориш мумкин булади\nBasalt: инновациялар, хавфсизлик, кулайлик


Эрве Ренар: "Об-ҳаво бизга муаммо туғдириши мумкин, аммо..." » Ўзбекистон янгиликлари – Zamin.uz\n13 ноябрь 2019, 17:50\nЖЧ-2022 саралаши доирасидаги Ўзбекистон - Саудия Арабистони учрашувидан олдинги матбуот анжуманинин иккинчи қисмида Эрве Ренар ва Муҳаммад Ал Овайс иштирок этди.\n"Барчага хайрли кун. Бу ўйин гуруҳдаги энг муҳим ўйинлардан бири. Охирги натижалар туфайли ҳам эртанги ўйин натижаси жуда ҳам муҳим. Эртага фақат ижобий натижа учун майдонга тушамиз", - дейди Эрве Ренар.\n"Биламизки биринчи ўринни олган жамоа 100 фоиз кейинги босқичга чиқади. Иккинчи ўрин соҳиби эса бошқа гуруҳларга эътибор қаратади. Эртага ғалаба қозонган жамоа катта эҳтимол билан гуруҳ ғолибига айланади. Шундай экан биз фақат ғалаба учун ҳаракат қиламиз", - дейди Муҳаммад Ал Овайс.\n- Ўзбекистоннинг кучли ва кучсиз томонларини айтиб ўтсангиз.\n- Ўзбекистон Осиёнинг энг кучли терма жамоаларидан бири. Доим уларга қарши ўйнаш қийинчилик туғдиради. Марокаш бош мураббийи бўлиб ишлаганимда Ўзбекистон билан ўртоқлик учрашуви ўтказган эдик. Ўшанда биз ғалаба қозонган бўлсакда осон ўйин бўлмаган эди.\n- Ўзбекистон ЖЧ-2022 саралашини омадсиз бошлади. Кейин мураббий алмашгач иккита ғалаба қўлга киритилди ва биринчи ўринга чиқиб олди. Бунга рақиб сифатида қандай муносабатда бўлдингиз?\n- Фаластинга қарши сафарда ўйнаш доим қийин бўлган. Ўша баҳсда Ўзбекистон ёмон ўйнамаганди. Биз ҳам биринчи марта Фаластинга қарши сафарда ўйнадик ва жуда ҳам қийин дурангга эришдик. Мен Эктор Куперни жуда ҳам ҳурмат қиламан.\n- Эртага стадионга кўплаб мухлислар келади, бундан ташқари об ҳаво совуқ бўлиши кутилмоқда. Бу омиллар Саудия Арабистонига босим ўтказмайдими?\n- Албатта об-ҳаво бизга муаммо туғдириши мумкин. Юртингизда +3 даража илиқ экан, шу боис ҳам икки кун олдин Ўзбекистонга етиб келдик. Аммо унутмаслик керакки 2020 йил июль ойида Жидда шаҳрида жавоб баҳси бўлиб ўтади. Ўшанда жуда ҳам иссиқ бўлади.\n- Сиз Африка қитъасида бир қатор терма жамоаларда ишладингиз. Энди эса Осиёда ишлаяпсиз. Қайси қитъа сизнингча кучлироқ?\n- Турли хил қитъаларда қатнашадиган жамоаларни таққослаш учун энг яхши йўл бу Жаҳон чемпионати. 2018 йил Россияда ўтган мундиалда Саудия Арабистони Мисрни 2:1 ҳисобида мағлуб этган эди. Ўшанда Саудия Арабистони жуда ҳам яхши ўйин намойиш этган эди.\n- Терма жамоа бу саралашда икки марта дуранг ўйнаб муҳим очколарни йўқотди. Натижада иккинчи ўринга тушиб қолди. Бу эртанги муҳим баҳсдан олдин босим юкламайдими?\nМуҳаммад Ал Овайс: - Осиё қитъасидаги барча жамоаларнинг савияси ўсиб бормоқда, шу боис очко йўқотиш одатий ҳол. Биз Ўзбекистон терма жамоасини жуда яхши биламиз, бу мамлакат клубларига қарши ОЧЛда кўп ўйнаганмиз. Эртага қизиқарли баҳс бўлишини кутаяпман. Албатта ҳаво совуқ, аммо чидаб бўлмайдиган даражада эмас. Биз Ўзбекистон терма жамоаси ўйинларини кўриб, ўрганиб чиқдик.\nЯнгиликлар » Спорт » Эрве Ренар: "Об-ҳаво бизга муаммо туғдириши мумкин, аммо..."\n16:38 Вадим Абрамов: "Камчиликлар ҳақида ҳозир гапирмоқчи эмасман" (матбуот анжумани)\n13:13 Саудия Арабистонининг келаётган икки ўйин учун таркиби эълон қилинди\n21:15 Саудия Арабистони бош мураббийи: "Биз жуда чиройли ўйин кўрсатдик"\n22:22 Саудия Арабистони бош мураббийи кечаги дурангдан сўнг нима деди?\n16:56 Франциялик мутахассис Саудия Арабистони терма жамоасига бош мураббий бўлди


“Ёшларни юксак гуманистик идеаллар руҳида тарбиялашда мусиқа санъатининг ўрни ва аҳамиятини ҳеч нарса билан ўлчаб, баҳолаб бўлмайди” - Халқ сўзи\n16:58 10 Сентябр 2018 Жамият\nҚадимий Оқсарой майдонидаги жозиба, тарих ва замонавийликни ўзида мужассам этган чиқишлар, маҳаллий фольклор ансамблларининг лапару алёрлари меҳмонларни ҳайратлантирди, ҳавасини келтирди. Биз хорижлик иштирокчилар, шунингдек, айрим сайёҳларнинг фикрлари билан қизиқдик.\nЖоти Хосаграхар Висверварая, ЮНЕСКО департаменти бошлиғи:\nДунёнинг кўплаб мамлакатларида уюштирилган турли анжуманларда иштирок этган санъат ва маданият соҳаси мутахассиси сифатида айтаманки, Халқаро мақом санъати анжумани юксак савияда ташкил этилгани билан ажралиб туради. Унинг очилиш маросимида биз дилбар қўшиқларни тинглаш баробарида миллий либослар намойишига ҳам гувоҳ бўлдик. Айни пайтда ҳар бир ҳудуднинг чиқиши ҳам менда катта таассурот қолдирди. Бу халқингизнинг азалий урф-одатлар, санъатга бўлган юксак эҳтиромини рамзидир. Биласиз, ташкилотимиз томонидан “Шашмақом” энг қадимий ва тарихий муҳим санъат тури сифатида тан олинган.Икки минг йиллик маданий меросга эга бўлган “Шашмақом” нафақат Ўзбекистон, балки бутун дунёдаги кўплаб мамлакатларда кенг тарқалган. Ушбу Халқаро мақом фестивали эса тарихий маданиятни тиклашда беқиёс аҳамиятга эга. Зеро, Президент Шавкат Мирзиёев тадбирнинг очилиш маросимида таъкидлаганидек: “Бу ноёб бойликни кўз қорачиғидек асраб-авайлаш, ундан дунё аҳлини баҳраманд қилиш, келгуси наслларга безавол етказиш турли қитъа ва мамлакатлар вакилларини бу гўзал масканда мужассам этган анжуманимизнинг асосий мақсадидир”.\nРейчел Харрис, Шарқ ва Африкани тадқиқ этиш Лондон университети Шарқшунослик институти доктори (Буюк Британия):\n— Биз бир неча кундан буён тарихий ва қадимий Шаҳрисабз шаҳрининг гўзаллиги, тарихий обидалари таровати, одамларининг меҳмондўстлигидан баҳраманд бўляпмиз. Бундай шукуҳнинг чекка қишлоқларда ҳам мавжудлиги бизни ҳайратлантирди. Қарши шаҳридаги Ёшлар хиёбонида мусиқага ихлоси баланд ёшлар билан учрашдик.\nБугун баъзи мамлакатлар аҳолисининг бир-бирига қурол тутиб, ирқ талашаётган бир пайтда ўзбек ёшларининг илм, касб-ҳунар ўрганишга интилаётгани, дунё халқларини мусиқа билан бирлаштираётгани Ўзбекистоннни жаҳон ҳамжамиятидаги обрўсини янада оширади. Беқарор, нотинч вазиятдаги баъзи давлатлар фарзандларини ҳам Ўзбекистон болаларидек бахтли бўлишини истардим. Юртингизга кўз тегмасин!\nШоҳ Ражеш, Банарас Ҳинду университети ижрочилик санъати факультетининг профессори (Ҳиндистон):\n— Кўп бора эшитганим ва ўқиганим — Ўзбекистонга биринчи марта келишим. Шаҳрисабздаги тарихий обидалар менда катта таассурот қолдирди. Ўзимни мозийга тушиб қолгандек ҳис қилдим. Шаҳарнинг бугунги тараққиёти ҳам кўзни қувнатади — кўчалар тоза, озода, қаерга қараманг гулзор.\nЮртингиз ҳақида таассуротларим кун сайин бойиб, ҳар қадамда ўзим учун бир янгилик кашф қиляпман. Болалар мусиқа ва санъат мактабларининг кўплиги, ёш авлоднинг санъат ҳақидаги билимларини бойитишга қаратилган алоҳида таълим дастурларининг ишлаб чиқилгани жуда қувонарли. Кўпгина давлатлар таълим тизимида мусиқий таълим-тарбияга эътибор қаратишмайди. Ахир, инсон руҳияти, маданияти ва маънавияти шаклланишида мусиқанинг аҳамияти юқори эканлигини ҳали аксарият мамлакатларда англаб етишмаяпти. Биргина, мана шу халқаро мусиқа фестивалини олиб қаранг, ер юзининг тўрт тарафидан келган турли миллат ва элат вакилларини бирлаштириш, ўз миллий санъатларини бир саҳнада намойиш этиш имконини берди. Янграган куй-қўшиқларнинг тарихий ва қадимий обидаларга ҳамоҳанглиги фестивалга ўзгача жозиба бағишлади. Қолаверса, ушбу анжуман улуғвор мақсадларни ўзида мужассамлаштиргани туфайли бошқа фестиваллардан тубдан фарқ қилади.\nАнвар Гола Муҳаммад, Бирлашган Араб Амирликлари маданият ва санъат вазирлиги координатори (БАА):\nБугун Ўзбекистонда санъат ва маданият соҳасини ривожлантиришга бўлган эътибор янада юксалганидан ҳавасдаман. Айниқса, Президент Шавкат Мирзиёевнинг: “Агар биз асл, ҳақиқий санъатни билмоқчи, ўрганмоқчи бўлсак, аввало, мумтоз мақом санъатини билишимиз, ўрганишимиз керак. Агар биз санъатни, маданиятни кўтармоқчи бўлсак, аввало, мумтоз мақом санъатини кўтаришимиз керак. Мақом оҳанглари, мақом руҳи ва фалсафаси ҳар бир инсон қалбидан, аввало, униб-ўсиб келаётган ёш авлодимизнинг онги ва юрагидан чуқур жой олиши учун бор имкониятларимизни сафарбар этишимиз зарур” деган оташин сўзлари қалбимда бир умр муҳрланиб қолади.\nДунёнинг кўплаб мамлакатларида ўтказилган мусиқа фестивалларида, турли анжуманларда қатнашганман. Бироқ мақом анжумани илк бор ташкил этилган бўлса-да, у юқори савияси билан ажралиб туради. Унинг очилиш маросимида шахсан мамлакат раҳбари қатнашди, иштирокчиларга ўзининг самимий тилакларини билдирди. Жумладан, давлат раҳбарининг: “Бугунги замонда барча эзгу ниятли инсонларни бирлаштириш, ёшларни юксак гуманистик идеаллар руҳида тарбиялашда мусиқа санъатининг ўрни ва аҳамиятини ҳеч нарса билан ўлчаб, баҳолаб бўлмайди” деган сўзлари ҳаққоний эътирофдир.\nСандор Сабо, Венгрия, мусиқашунос:\nЎзбек мусиқаси ўзининг жозибадорлиги, тарбиявий аҳамиятга эгалиги ҳамда замирида кучли фалсафа мужассамлиги билан бошқа халқлар санъатидан ажралиб туради.\nОрадан неча минг йиллар ўтган бўлса ҳам, ўзбек мақом санъати асло ўзгармаган. Тарихийлигини, ўзининг кучли мазмун-моҳиятини ҳамон сақлаб келмоқда. Бунинг асосий сабаби, халқингизнинг фидойилиги десам, асло хато қилмаган бўламан.\nАнжуман доирасида ўтказилган илмий-амалий конференцияда “Мусиқанинг муқаддас тажрибаси” мавзусида маъруза қилдим. Биз турли давлатлардан келган олимлар биргаликда мақом санъатининг долзарб масалалари хусусида фикр алмашдик. Ўйлайманки, Шаҳрисабзда бўлган ўзаро мулоқотлар келажакда ҳар биримизнинг фаолиятимизда асқотади.


Британиялик мусиқачи 2016 йилнинг 25 декабрь куни тақдир тақозоси билан сўнгги Рождествосини нишонлаб, («Last Christmas» — Майклнинг дунёга машҳур хити) ҳаётдан кўз юмди. Қўшиқчи вафотидан сўнггина у етимлар, уйсизлар, бемор ва мушкул аҳволга тушиб қолган бегона одамларга миллионлаб пуллар сарфлагани маълум бўлди.\nЖорж Майклнинг ғайриоддий саҳийлигини эътиборингизга ҳавола этамиз. Уларни қўшиқчини шахсан таниган ёки унинг эзгуликларига гувоҳ бўлганлар айтиб беришган.\n“Келишув” (“Сделка”) телешоуси иштирокчиси эфирда унга ЭКО даволаниш учун 15 минг фунт зарурлигини айтади. Эртаси куни Майкл қўнғироқ қилиб, унга ҳамма пулни сирли тарзда ўтказиб берган.\nЖорж Майкл мен кўнгилли бўлган уйсизлар қароргоҳида аноним тарзда ишлаган. Мен бу ҳақида ҳеч кимга гапирмаганман, чунки бу ҳақида гапиришимни истамаган. У ана шундай эди.\nБолалар ҳайрия ташкилотидаги бир хоним улар Жорж Майкл туфайли мавжуд эканликларини айтган.\nҲар йилги Пасхада Крис Таррант билан “Capital FM” эфирида болалар учун ёрдам тадбирини ўтказганимизда Жорж Майкл соат 3:30да пайдо бўлиб, 100 минг фунт ҳайрия қиларди.\nУ кафедаги нотаниш аёл қарзи туфайли йиғлаб ўтирганида 25 минг фунт берган.Чек ёзган ва официанткадан у кетганидан сўнг аёлга беришини сўраган.\nУ раҳматли онасига ғамхўрлик қилган ҳамшираларга бепул концерт ташкил қилган.\nУнинг ҳайриялари ОИТС билан оғриганлар ирим-сиримли гаплар ва камситишларсиз соғлом яшаши мумкин бўлган дунёни яратишга ёрдам берди.\nҚачонлардир коллежда ўқийдиган, қарзга ботиб қолган бармен қизга машҳур инсон ҳайрия бергани ҳақида мақола ёзгандим. Ўша инсон Жорж Майкл эди.\nУ “Ким миллионер бўлишни истайди” (маълумки, бу ўйинда юлдузлар томонидан ютиб олинган пул ҳайрияга ўтказилади) шоусида “Агар ютсам, пулни ўзим олиб кетаман”деб айтган ягона юлдуз эди.\n1996 йилдан бошлаб Жорж Майкл «Jesus to a Child» қўшиғидан тушган фойданинг ҳаммасини ҳайрияга ўтказган. У минглаб болаларни қутқариб қолган миллионлаб пулларни ўтказган. Кўп йиллар давомида “Childline”га пул ўтказган энг саҳий инсон бўлиб келган. Бироқ Майкл саҳийлигини оммага маълум қилинишни умуман истамасди, шунинг учун ҳайрия ташкилоти ташқарисидагилар у мамлакатнинг ёрдамга муҳтож болаларига қанчалик кўп нарса берганини билишмаган.\n2017-08-12 17:55:00 2213 0 Манба: adme.ru


ИШОНЧ ВА ЭЪТИРОФ ИФОДАСИ\n≡Давр нафаси 12:40, 26.10.2017 ✔555\nхалқнинг рози яшаши учун омил бўлмоқда\n«Ижтимоий фикр» жамоатчилик фикрини ўрганиш маркази ўтказган сўровнома натижаларига кўра, бугун юртдошларимизнинг қарийб тўртдан уч қисми давлат ҳокимияти ҳамда хўжалик бошқаруви органларига тўғридан-тўғри мурожаат қилиб, ўз муаммоларига ижобий ечим топяпти. Бу эса «Халқ қабулхоналари», «Виртуал қабулхона» ва «Фуқаролар қабулхонаси» каби тушунчалар ҳар бир юртдошимиз ҳаётидан ўзига хос ўрин эгаллаётганидан далолат беради.\n5 КУБОМЕТР СУВГА РУХСАТ ШАРТ ЭМАС\n≡Давр нафаси 12:40, 26.10.2017 ✔518\nМамлакатимизнинг айрим ҳудудларида одамларни тоза ичимлик сув муаммоси қийнаб келаётгани бор гап. Шу боис аҳоли ўз хонадонидан қудуқ қазиб сув чиқаради ва ундан йиллар давомида фойдаланади. Бироқ баъзилар бунинг учун рухсат олиш керак дейишади. Шу тўғрими? Бунинг учун хат-ҳужжат талаб қилинадими? Энг асосийси, ерости суви ўзи истеъмолга яроқлими?\n≡Долзарб мавзу 12:40, 26.10.2017 ✔746\n≡Етти кун ≡Етти кун 12:39, 26.10.2017 ✔616\nЎзбекистон ёшлар иттифоқи Марказий Кенгаши барча олий таълим муассасаларида таҳсил олаётан бакалавр ҳамда магистр босқичидаги талабалар учун ижтимоий-сиёсий, маънавий ва ҳуқуқий саводхонлиги ҳамда ижтимоий фаоллигига қараб бериладиган рағбатлантирувчи «Ёшлар иттифоқи» стипендияси таъсис этилганини маълум қилди.\nХОРАЗМИЙ МАКТАБИГА КИРИШ ИМТИҲОНЛАРИ\n≡Етти кун ≡Етти кун 12:39, 26.10.2017 ✔416\nМуҳаммад ал-Хоразмий номидаги ахборот-коммуникация технологиялари йўналишига оид фанларни чуқурлаштириб ўқитишга ихтисослаштирилган мактабда кириш имтиҳонлари бўлиб ўтди.\nКАРТОШКАДА УЗИЛИШ БЎЛМАЙДИ\n≡Етти кун ≡Етти кун 12:38, 26.10.2017 ✔477\nҚиш ва баҳор ойларида ички бозорда қишлоқ хўжалиги маҳсулотларида узилиш бўлмайди. Қишлоқ хўжалиги маҳсулотлари нархининг барқарорлигини сақлаб туриш мақсадида бу соҳадаги ишларни мувофиқлаштириш бўйича Республика ишчи гуруҳи тузилди.\n≡Етти кун ≡Етти кун 12:38, 26.10.2017 ✔520\n«Ўзбеккино» миллий агентлигининг Алишер Навоий номидаги киносаройида «Ўзбек киноси дурдоналари» зали ишга туширилди.\nЯГОНА НАМУНАВИЙ МАКТАБ\n≡Етти кун ≡Етти кун 12:38, 26.10.2017 ✔488\nПойтахтимизнинг Шайхонтоҳур туманидаги 324-умумтаълим мактаби ягона намунавий мактабга айлантирилди.\n≡Хориж хабарлари ≡Хориж хабарлари 12:37, 26.10.2017 ✔474\nБразилиянинг Сан-Паулу болалар шифохонаси ойналарини тозалаётган маҳаллий компания ишчилари бемор болаларга қувонч улашиш учун мультқаҳрамонлар кийимини кийиб олишди. Бу улар учун кутилмаган совға бўлди.\n≡Хориж хабарлари ≡Хориж хабарлари 12:37, 26.10.2017 ✔471\nПольшада Краков технология университети талаба-қизлари инсонпарварлик хайрия тадбири ўтказди. Тадбирда қизлар сочини қирқиб, кимёвий терапиядан ўтган қизалоқлар учун соч-париклар тайёрлаш мақсадида туҳфа этишган, дейилади Interfax.ru хабарида.\n≡Хориж хабарлари ≡Хориж хабарлари 12:37, 26.10.2017 ✔523\nВьетнамнинг Винь Фук провинциясида 7,1 килограмм вазнли паҳлавон чақалоқ дунёга келди, деб хабар бермоқда РАА «Новости». Туғуруқ жарроҳлик йўли билан амалга оширилган. Баъзи хорижий ОАВлари уни дунёдаги энг улкан чақалоқ, деб атамоқда.\n≡Хориж хабарлари ≡Хориж хабарлари 12:37, 26.10.2017 ✔430\nПокистонда денге безгаги тарқалишининг олдини олиш мақсадида вирус ташувчи чивинларга қарши махсус кимёвий воситалар аҳоли пунктлари, кўчалар ва одамлар гавжум ҳудудларга пуркалмоқда.\n≡Хориж хабарлари ≡Хориж хабарлари 12:36, 26.10.2017 ✔458\nҲиндистоннинг Химачал-Прадеш штатида улкан кўприк қоқ иккига бўлиниб кетди. Фожиа пайтида кўприк устида ҳаракатланаётган енгил автомобиль ва мотоцикл дарёга қулаб тушган, оғир юк машинаси эса кўприк устида қолган, дейилади Indiadaily.ru хабарида.\n≡Хориж хабарлари ≡Хориж хабарлари 12:36, 26.10.2017 ✔421\nInterfax.ru хабарига кўра, Испаниянинг миллий трассасида даҳшатли йўл транспорт ҳодисаси содир бўлган. Ўнлаб юк ва енгил автомобиллар тўқнашуви оқибатида 13 киши ҳалок бўлган.\n≡Хориж хабарлари ≡Хориж хабарлари 12:35, 26.10.2017 ✔426\nЯпониянинг марказий ва шарқий ҳудудларига улкан талафот келтирган «Лан» тўфони бирмунча пасайиб, Тинч океани томон ҳаракатланмоқда. Ҳукумат аҳолини сел ва кўчкилар хавфидан огоҳлантирмоқда.\n 12:05, 26.10.2017\nПайшанба, 26-Октябр 2018 2017 2016\nФамилиянг жарангдор бўлса, унвоннинг кераги йўқ.


DM: Буюк Британия ЕИдан 1,6 млн муҳожирни қабул қилди\n18:37 / 30.03.2016\nБританиянинг Daily Mail нашри ёзишича, Бирлашган қироллик охирги тўққиз йил мобайнида Европа Иттифоқининг турли мамлакатларидан келган 1,6 миллиондан ортиқ инсонни ўз бағрига олган.\nНашрнинг қайд этишича, 2006 йилдан 2014 йилгача ташкилот ичида тўсиқсиз ҳаракатланиш қоидасига кўра, кунига 500 нафар меҳнат муҳожири Британияга кириб келган. Бунинг натижасида ижтимоий инфратузилмалар юкламаси кескин ошгани мамлакат раҳбариятининг хавотирига сабаб бўлмоқда.\nБританиянинг бандлик масалалари бўйича кичик вазири Прити Пателнинг айтишича, «иммиграциянинг юқори даражаси туфайли вужудга келган босимга уй-жой фонди, таълим муассасалари ва соғлиқни сақлаш соҳаси дош бера олмаяпти».\nУнинг сўзларига кўра, ЕИ таркибидан чиқиш билан Буюк Британия чегара назоратини кучайтиради ва муҳожирлар оқимини меъёрига келтиради.\nАйтиш жоизки, муҳожирларнинг кўпайиши билан ишчи кучи арзонлашмоқда ва маҳаллий британияликларнинг иш ҳақи кескин тушиб кетмоқда.\nШу йилнинг 23 июнида Буюк Британиянинг ЕИга аъзолигига ойдинлик киритувчи референдум ўтказилади.\nБундан аввал, Британия ташкилот таркибидан чиқадиган бўлса, 145 млрд доллар зарар кўриши айтилган эди.


Оқшомги Анҳор: 28 ноябрь янгиликлари - Anhor\nAnhor Все посты Оқшомги Анҳор: 28 ноябрь янгиликлари\nОқшомги Анҳор: 28 ноябрь янгиликлари\nМиллий авикомпания қайта ташкил қилинади. Унинг базаси негизида Uzbekistan Airways ва Uzbekistan Airports акционерлик жамиятлари ташкил қилинади. Gazeta.uz келтирган маълумотларга кўра, Ўзбекистон Президенти Шавкат Мирзиёев транспорт Вазирлигини ташкил этиш юзасидан топшириқ берган.\nПрезидентнинг собиқ бош котиби Матбуот ва ахборот Агентлигининг янги раҳбари этиб тайинланди. Комил Алламжонов октябрь ойида ўз вазифасидан озод этилган эди. Ўшанда ишдан бўшатилиш сабаблари ҳақида маълум қилинмаган.\nҒалладан паст ҳосилдорлик олингани учун бундан буён ерлар мусодара этилиши мумкин. Суғориладиган ерларнинг ҳар гектаридан 40 центнердан паст ҳосилдорлик ҳолатида “ерга нисбатан ҳиёнат” деб тан олинади. Фискал чоралардан ташқари иқтисодий ва маъмурий жазолар қўлланилиши кўзда тутилган.\nМеҳнат Вазирлигининг ташқи меҳнат миграцияси агентлиги ходимлари пора олганликда гумон қилинмоқда. Шу ҳолат юзасидан уларга нисбатан тергов иши қўзғатилди. Хорижда ишга жойлаштирилгани учун пора олганликлари қайд этилмоқда.\nСардор Рахматуллаев: ЎФФнинг фаолияти шаффоф ва у шундайлигича қолмоқда\nОқшомги Анҳор: 29 ноябрь янгиликлари


Коронавирусни даволаш мумкин, даволаш усули ўзбекистонлик олим томонидан топилди - Anhor\nAnhor Все посты Коронавирусни даволаш мумкин, даволаш усули ўзбекистонлик олим томонидан топилди\nКоронавирусни даволаш мумкин, даволаш усули ўзбекистонлик олим томонидан топилди\nCOVID19 (коронавируснинг илмий номи) қурбонларининг сони 2600 кишига етди, вирусни юқтирганлар сони эса 79 минг кишидан ортди, 24 мингга яқини соғайиб кетди. Ўзбекистонда коронавирусга чалинганлар аниқланмаган, аммо муаммо ҳамон долзарблигича қолмоқда. Anhor.uz мухбири Ўзбекистон ФА Материалшунослик институтининг 1-сонли лабораторияси мудири, олим Рустам Рахимов билан учрашди. Тиббий мақсадларда инфрақизил диапазонда нурланишнинг тор спектрини қўллаш у олиб бораётган тадқиқот йўналишларидан бири ҳисобланади.\nАnhor.uz: Сизда коронавирусни даволаш учун дори ёки даволаш методи борми?\nРустам Рахимов: Грипп вирусининг янги ва янги штаммлари муайян даврийлик билан барқарор пайдо бўлиб туради. Кейин эса вакцина излаш бўйича мураккаб изланишлар олиб борилади. Натижада, катта одам йўқотишлари кузатилади.\nАммо бизнинг турли этиологиядаги вирусларга қарши курашишда самарали бўлган методимиз ҳозирча расмий тузилмалар томонидан талабга эмас, ҳолбуки у аллақачон мамлакатимизда ҳам, хорижда ҳам барча клиник синовлардан ўтган. У Германия, Малайзия, Россия, Греция, Эстония, Грузия каби мамлакатларда синовлардан ўтган ва қўлланишга рухсат берилган. Шунингдек унга 2003 йилдаёқ АҚШнинг FDA сертификати олинган.\nЎзбекистонда бизнинг методимиз бўйича бир нечта хусусий клиника муваффақиятли фаолият кўрсатмоқда.\nАnhor.uz: Методнинг моҳияти нимадан иборат?\nРустам Рахимов: Методнинг моҳияти шундан иборатки, ҳар қандай вирус – бу тегишли ферментга эга ДНК ёки РНК бўлиб, ушбу фермент унинг нусха кўчириш ва кўпайишини амалга оширади. Масалан, одам иммун танқислиги вируси бу Ревертаза, А гепатити – РНК-полимераза, B гепатити – ДНК-полимераза ва ҳ.к. Агар ушбу фермент ўзгартирилса, унда вирус ўзидан нусха кўчира олмайди ва шу тарзда нобуд бўлади.\nАnhor.uz: Бу қандай ишлашига унчалик тушунмадим…\nРустам Рахимов: Ўзбекистонда узун инфрақизил диапазонда юқори зичликдаги импульсларни ишлаб чиқарувчи махсус керамика ишлаб чиқилган. Бу импульслар вирусларнинг кўпайиш жараёнини тўхтатади, шу боис улар нобуд бўлади. Ушбу импульс энергияси катта узунликдаги тўлқинлар нурланиши кўринишида тақдим этилган, шу боис у одам учун нафақат зарарсиз, балки фойдали ҳамдир, чунки нормал моддалар алмашинуви жараёнларини ушлаб туришга ёрдам беради.\nВируслар нобуд бўлганидан кейин ҳосил бўладиган моддалар ҳужайралар томонидан озиқ-овқат маҳсулотлари каби ютилиши мумкин.\nУшбу методнинг хусусияти шундаки, бу импульслар фақат бегона ва организм учун зарарли субстанцияларгагина таъсир қилади, бунда у бизнинг нормал жараёнларимизга таъсир кўрсатмайди.\nАйнан шу боис ушбу метод учун, ножўя самараларсиз, ҳар қандай турдаги вирусларни йўқ қилиш бўйича чекловлар йўқ.\nАnhor.uz: Коронавирусни даволашда методингизни самарали деб айтиш мумкинми?\nРустам Рахимов: Менга бир неча йил давомида ушбу методни бирга синовдан ўтказган германиялик ҳамкасблар мурожаат қилишди. Ҳозир нафақат метод борасида, балки етарлича катта ҳажмда шифобахш нурларни чиқариши керак бўлган мосламалар ва қурилмаларни ишлаб чиқаришни йўлга қўйиш ҳақида ҳам музокаралар олиб борилмоқда. Лойиҳа инвестицияларни талаб қилади, лекин бу муаммо эмас.\nАnhor.uz: Унда муаммо нимада, нега тезкор қарорлар қабул қилинмаяпти?\nРустам Рахимов: Ҳозир сўз ушбу нурлатгичларни саноат кўламларида Ўзбекистонда ишлаб чиқариш ҳақида бормоқда. Мен бу ихтирони Ўзбекистоннинг мулки деб ҳисоблайман, қурилмаларни ҳам шу ерда ишлаб чиқариш керак, акс ҳолда фуқароларимиз учун қурилмаларнинг қиймати ва шунга мос равишда даволаниш ишлари ҳаддан ташқари қимматга тушади.\nҚурилмани йиғиш ишларини эса ҳар бир конкрет мамлакатда амалга ошириш керак. Музокаралар ҳам шу ҳақда бормоқда.\nБундай керамикани фақат мен мудирлик қиладиган “Физика-Қуёш” ИИЧБ Материалшунослик институти лабораториясида тайёрлаш мумкин. Гап шундаки, кўпгина жараёнлар юқори зичликдаги концентрацияланган қуёш нурлари таъсири остида ўтказилиши керак. Маълумки, зарур параметрларни таъминлай оладиган дунёда фақат иккита печ мавжуд: Ўзбекистонда ва Франциядаги Фон-Роме-Одейо-Виадаги Оделио қуёш печи. Аммо Францияда функционал керамикани ишлаб чиқиш билан шуғулланишмайди. Фақат Ўзбекистон қолади.\nБундай керамикани ишлаб чиқаришга кўплаб мамлакатларда – АҚШ, Германия, Россия, Жанубий Корея ва бошқа давлатларда уриниб кўришди, аммо натижа бўлмади.\nМетодлар ва клиник синовлар натижалари ҳақида батафсил “Функционал керамика” сайтида баён этилган.\nМаълумотнома: Ушбу ишланма бўйича маҳаллий ва халқаро патентлар олинган:\n· Rustam K. Rakhimov. № 5,472,720 сонли АҚШ патенти, рўйхатга олиш санаси 5.12.1995. Treatment of materials with infrared radiation (Elena V. Kim билан ҳаммуаллифликда)\n· Rustam K. Rakhimov. № 5,350,927 сонли АҚШ патенти, рўйхатга олиш санаси 27.09.1994. Radiation emitting ceramic materials and devices containing same (Elena V. Kim билан ҳаммуаллифликда)\n· Rakhimov Rustam. № US 6,200,501 B1 сонли АҚШ патенти, рўйхатга олиш санаси 13.03.2001. Electroconductive ceramic material\n· Rakhimov Rustam. № US 6,251,306 B1 сонли АҚШ патенти, рўйхатга олиш санаси 26.06.2001. Infrared radiation emitting ceramic material\n· Rakhimov Rustam Khakimovich. № US 6,379,377 B1 сонли АҚШ патенти, рўйхатга олиш санаси 30.04.2002. Use of infrared radiation in the treatment of oncological disorders\n· Рахимов Р.Х. № 001194 сонли Евросиё патенти, рўйхатга олиш санаси 30.08.2000. Бемор организмини даволаш усули\n· Рахимов Р.Х. № 001411 сонли Евросиё патенти, рўйхатга олиш санаси 16.11.2000. Бемор организмини даволаш усули «Рахимов RC» (Рахимов Х.Р., Муратходжаев Н.К., Кузнецов В.Н. билан ҳаммуаллифликда).\n· Рахимов Р.Х. ЎзРнинг № 5636 сонли дастлабки патенти, рўйхатга олиш санаси 21.04.1998. Бемор организмини даволаш усули\n· Рахимов Р.Х. ЎзРнинг № 6010 сонли дастлабки патенти, рўйхатга олиш санаси 23.09.1999. «Рахимов RC» бемор организмини даволаш усули.


Кўпвекторли ташқи сиёсатнинг ўзбек модели нима - Камилов - 08.10.2021, Sputnik Ўзбекистон\nҲамма интилаётган “кўп қутбли дунё” тушунчасининг ўзи кўпвекторли халқаро ҳамкорликни назарда тутади - Камилов. 08.10.2021, Sputnik Ўзбекистон\nТОШКЕНТ, 8 окт – Sputnik. Ташқи ишлар вазири Абдулазиз Камилов, “Правда Востока” нашрига берган интервьюсида Ўзбекистон ташқи сиёсатида “кўп векторлик” нима учун кераклигини тушунтириб берди.Глобал рақобатда суверенитетРеалистик назар билан қараганда, бугунги дунёда йирик давлатларнинг муросасиз рақобати Марказий Осиё ҳам давом этаётганини ва унинг тобора кескинлашиб бораётганини кўриш мумкин, дейди дипломат.Бундай вазиятда, ҳар қандай суверен давлат ташқи ташқи куч манфаатидан холи бўлиши, ўз иродаси билан, ўз манфаатлари йўлида эмин-эркин ҳаракат қилишни истайди. Афсуски, замонавий халқаро муносабатлар тизимида, ҳар доим ҳам буни уддалаш қийин.Биз дунёнинг йирик давлатлари рақобати минтақамиз мамлакатлари учун салбий оқибатларга олиб келишини истамаймиз. Ахир тарихга назар ташлайдиган бўлсак, афғон можаросининг келиб чиқиши дунё бўйича тарқалган иккита сиёсий тизимнинг “совуқ уруш” йилларидаги глобал қарама-қаршилиги билан боғлиқ эканини кўриш мумкин, - дейди Камилов.Шу сабабли ҳам, биз у ёки бу позицияни танлашда, ташқи кучлар фойдасини кўзлашга мажбур бўлмаслигимиз керак.Бугунги Ўзбекистон ташқи сиёсати, ана шундай вазиятларнинг олдини олиш, миллий манфаатлар поймол бўлмаслигига қаратилган ва қуйидаги тамойиллар асосида олиб борилмоқда:Ундан ташқари Ўзбекистон ҳарбий блокларда иштирок этмайди. Бугунги кунда Республика ўз миллий хавфсизлигини таъминлаш учун етарли салоҳиятга эга.Кўпвекторли ташқи сиёсатининг ўзбек модели“Кўп векторлилик” тушунчасига қандайдир салбий маъно бериш оқилона иш эмас. Ҳамма интилаётган “кўп қутбли дунё” тушунчасининг ўзи барча учун кўпвекторли халқаро ҳамкорлик муҳим эканини назарда тутади.Кўпвекторли ташқи сиёсат борасидаги ўзбек моделининг асосий хусусиятларидан бири шуки, унинг устувор вектори, бу — миллий манфаатдир, деб давом эттирди вазир.Шу билан бирга, ташқи ишлар вазири, Ўзбекистон кўпвекторли ташқи сиёсатида ҳам яқин вақт ичида ўзгаришлар содир бўлиши мумкинлиги эҳтимолдан холи эмаслигини айтиб ўтди. Маълмуот учун, ҳозирги кунда Ўзбекистон дунёдаги 135 дан ортиқ давлат билан тенг ҳуқуқли муносабатлар, 120 дан зиёд мамлакат билан ўзаро манфаатли савдо-иқтисодий алоқаларни амалга оширмоқда. Шунингдек, Ўзбекистон 55 та элчихона, консуллик идоралари ва халқаро ташкилотлардаги доимий ваколатхоналаридан иборат дипломатик тармоққа эга.\nабдулазиз камилов, хавфсизлик, марказий осиё, ташқи сиёсат\n© "Правда Востока"Абдулазиз Камилов\n© "Правда Востока"\nҲамма интилаётган “кўп қутбли дунё” тушунчасининг ўзи кўпвекторли халқаро ҳамкорликни назарда тутади - Камилов.\nТОШКЕНТ, 8 окт – Sputnik. Ташқи ишлар вазири Абдулазиз Камилов, “Правда Востока” нашрига берган интервьюсида Ўзбекистон ташқи сиёсатида “кўп векторлик” нима учун кераклигини тушунтириб берди.\nГлобал рақобатда суверенитет\nРеалистик назар билан қараганда, бугунги дунёда йирик давлатларнинг муросасиз рақобати Марказий Осиё ҳам давом этаётганини ва унинг тобора кескинлашиб бораётганини кўриш мумкин, дейди дипломат.\n“Йирик давлатлар интилишлари аксарият ҳолларда ўзаро зиддиятли бўлиб, уларнинг манфаатлари тўқнашуви ҳудуд манфаатларига жавоб бермайди. Баъзан улар Марказий Осиё давлатлари олдида “геосиёсий танлов” шартини қўяди”, - дейди Камилов.\nБундай вазиятда, ҳар қандай суверен давлат ташқи ташқи куч манфаатидан холи бўлиши, ўз иродаси билан, ўз манфаатлари йўлида эмин-эркин ҳаракат қилишни истайди. Афсуски, замонавий халқаро муносабатлар тизимида, ҳар доим ҳам буни уддалаш қийин.\nБиз дунёнинг йирик давлатлари рақобати минтақамиз мамлакатлари учун салбий оқибатларга олиб келишини истамаймиз. Ахир тарихга назар ташлайдиган бўлсак, афғон можаросининг келиб чиқиши дунё бўйича тарқалган иккита сиёсий тизимнинг “совуқ уруш” йилларидаги глобал қарама-қаршилиги билан боғлиқ эканини кўриш мумкин, - дейди Камилов.\nШу сабабли ҳам, биз у ёки бу позицияни танлашда, ташқи кучлар фойдасини кўзлашга мажбур бўлмаслигимиз керак.\nБугунги Ўзбекистон ташқи сиёсати, ана шундай вазиятларнинг олдини олиш, миллий манфаатлар поймол бўлмаслигига қаратилган ва қуйидаги тамойиллар асосида олиб борилмоқда:\nЯқин ва узоқ давлатлар билан мувозанатли стратегик шериклик тизимини шакллантириш;\nҚўшни давлатлар билан конструктив ва яхши қўшничилик муносабатларини ривожлантириш;\nГлобал ўзгаришларнинг таъсирини юмшатувчи минтақавий хавфсизлик тизими барпо этиш.\nУндан ташқари Ўзбекистон ҳарбий блокларда иштирок этмайди. Бугунги кунда Республика ўз миллий хавфсизлигини таъминлаш учун етарли салоҳиятга эга.\nКўпвекторли ташқи сиёсатининг ўзбек модели\n“Кўп векторлилик” тушунчасига қандайдир салбий маъно бериш оқилона иш эмас. Ҳамма интилаётган “кўп қутбли дунё” тушунчасининг ўзи барча учун кўпвекторли халқаро ҳамкорлик муҳим эканини назарда тутади.\n“Бизнинг тушунчамизда кўпвекторлилик ижобий ва конструктив маънога эга. Биз турли йирик шерикларимизга “тенг масофадаги узоқлик” эмас, балки “тенг масофадаги яқинлик” тамойилини қўллаймиз”, - дейди Камилов.\nКўпвекторли ташқи сиёсат борасидаги ўзбек моделининг асосий хусусиятларидан бири шуки, унинг устувор вектори, бу — миллий манфаатдир, деб давом эттирди вазир.\nШу билан бирга, ташқи ишлар вазири, Ўзбекистон кўпвекторли ташқи сиёсатида ҳам яқин вақт ичида ўзгаришлар содир бўлиши мумкинлиги эҳтимолдан холи эмаслигини айтиб ўтди.\n"Фикримча, Ўзбекистон ташқи сиёсатида прагматик кўпвекторли моделни қўллаш бўйича чуқур илмий тадқиқотлар ўтказиш вақти келди, чунки бу борадаги амалиётимиз ўзига хос тажриба ва хусусиятларга эга", - деди интервью якунида Камилов.\nМаълмуот учун, ҳозирги кунда Ўзбекистон дунёдаги 135 дан ортиқ давлат билан тенг ҳуқуқли муносабатлар, 120 дан зиёд мамлакат билан ўзаро манфаатли савдо-иқтисодий алоқаларни амалга оширмоқда. Шунингдек, Ўзбекистон 55 та элчихона, консуллик идоралари ва халқаро ташкилотлардаги доимий ваколатхоналаридан иборат дипломатик тармоққа эга.


Попнинг олис қишлоғида сайловчилар билан учрашув | "Адолат" СДП\nМаданият – Поп туманининг олис қишлоқларидан бири. У Чотқол тоғ тизмаси пойида жойлашган. Лекин бу ерда яшайдиганлар “Адолат” социал-демократик партиясини яхши билишади. Чунки маҳаллий аҳоли аввалги сайловларда халқ депутатлари туман кенгашига ҳамқишлоқлари, 31-умумтаълим мактаби директори Мафтуна Маматовани сайлашган. Шунинг учун Президентликка номзод Баҳром Абдуҳалимовнинг дастурига қизиқиш катталиги дарҳол аён бўлди. Учрашувда бир юз саксон нафар сайловчи иштирок этганлиги фикримиз далилидир. Дастур чоп этилган китобча ва “Адолат” газетасининг махсус сони тезда қўлма-қўл бўлиб кетди.\nСайловолди учрашуви қатнашчилари Президентликка номзоднинг ишончли вакили, вилоят партия Кенгашининг раиси Исроилжон Жўраевни қарсаклар билан кутиб олдилар. У ўз сўзини Баҳром Абдуҳалимовнинг таржимаи ҳоли билан таништиришдан бошлади. Номзоднинг ҳаёти ва меҳнат фаолияти, илмий-ижодий ишлари ҳаммада катта қизиқиш уйғотди.\n- Президентликка номзод сайловолди дастурининг асосий йўналишлари ҳақида гап бошланиши билан барчанинг эътибори ишончли вакилга қаратилди, - дейди “Маданият” МФЙ фуқароси Мамасодиқ Эрматов. – Менда “Ижтимоий адолатни қарор топтирамиз!” бўлими айниқса, катта таассурот қолдирди. Чунки унда ўта долзарб масалалар кўтарилган. Уларни ҳал этиш учун аҳоли мурожаатлари билан ишлашни янада такомиллаштириш керак. Тушаётган таклиф ва мулоҳазаларга алоҳида эътибор билан қараш лозим. Шунда одамлар кайфияти кўтарилади, ҳаётдан мамнунлик ҳисси юзага келали.\nУчрашувда халқ депутатлари Поп туман кенгашининг депутати Мафтуна Маматова, “Адолат” СДП вилоят Кенгаши раисининг ўринбосари Баҳодир Болтабоев, Поп туман партия кенгашининг раиси Зафаржон Ҳасанов, меҳнат фахрийси Иномқул Худойназаров ва бошқалар Баҳром Абдуҳалимовнинг сайловолди дастури ҳақида ўз фикр-мулоҳазаларини баён этдилар.


Атамбаев миллатчиликни жиловлайдими?\nЎш қирғинидан сўнг ўз ватанини ташлаб кетган ўн минглаб ўш ва жалолободлик ўзбеклар ана шу саволга жавоб изламоқда.\n“Қишлоғимиздан ҳеч ким пахтага чиқмади”\nҚашқадарёнинг Шаҳрисабз туманидан қўнғироқ қилган Қудратбек Муртозоев ўзбек мухолифатининг лидери Муҳаммад Солиҳнинг “Собиқ иттифоқ давридаги пахта сиёсати ҳам ҳатто бугунгидай бўлмаган” деган фикрларига қўшилмаслигини айтади.\n- Ўзбекистон мухолифатининг лидери Муҳаммад Солиҳ борку. Ўша кишига эътирозим бор эди. Бир куни эшитсам айтаяптиларки, СССР пайтида Ўзбекистонда териш яхши эди, ҳозир қийинлашиб борган деб айтди. Ўша одам ўйлаб кўришсинки, 6 миллион СССР пайтида Ўзбекистон пахта йиғарди. Ҳозир 6 миллион қаердаю 3,5 миллион қаерда. 6 миллион у кўп эди. Қандай кам одам ишлаган? Ким терган бўлмаса? Муҳаммад Солиҳ айтаяптики, СССР пайт яхши эди. Шу ҳам гап бўлдими энди.\nОзодлик: Сизнингча қанақа ҳозир?\n- Менимча, СССР пайтида ëмон бўлгану ҳозир яхши бўлди.\nОзодлик: Яхши тарафларини айтинг.\n- Масалан¸ менинг янгаларим, амаким барчаси пахта терган СССР пайтида. Мустақилликдан кейин бизнинг қишлоқда бирор киши пахта тергани йўқ. Аëл киши пахта тергани йўқ.\nОзодлик: Мактаб ўқувчилари ҳам пахта теришмаяптими?\n- Тўғрисини айтганда умуман чиқаëтгани йўқда. Бошқа жойда билмайман, лекин биз яшаëтган жойда ҳеч ким пахтага боргани йўқ, ҳеч ким “сизлар пахтага боринглар” деб айтгани ҳам йўқ.\nОзодлик: Сизнинг қишлоғингизнинг номи нима?\n- Бизнинг қишлоғимиз чекка ҳудудда.\nОзодлик: Шаҳрисабзнинг қайси жойи?\n- Бизнинг қишлоғимизда биринчидан пахта бўлмайди.\nОзодлик: Қишлоғингизнинг номи нима?\n- Қишлоғимизнинг номи айтилмайди. Нима кераги бор, дейди Шаҳрисабз туманидан қўнғироқ қилган Қудратбек Муртозоев.\n“АҚШ туфайли Ўзбекистон инсон ҳуқуқларига панжа орасидан қарайди”\nҚирғизистоннинг янги сайланган президенти Алмазбек Атамбаевнинг АҚШнинг Қирғизистондаги ҳарбий базаси мамлакат учун хавф туғдириши ҳақидаги фикрларини қўллаган андижонлик Ҳабибулла Ўзбекистон-АҚШ муносабатларига ҳам тўхталди.\n- Аввало Алмаз Атамбаев шу баëнотни берганини сизларнинг хабаринглардан эшитдим. У менимча тўғри фикрни айтган. Буни мен ўзимнинг қарашларим билан Ўзбекистон мисолида изоҳламоқчи эдимда. Ўзбекистонда ҳам мана яқин кунларда ўзининг базасини қурмоқчи бўлаяпти. Афғонистондаги ëки Қирғизистондан олиб чиқадиган қўшинларини шу орқали олиб чиқиб кетмоқчи. Қирғизистонга хавф туғдирадиган жойи Қирғизистонда Америка жойлашса, қандайдир ташқи кучлар¸ айтайлик Афғонистондан кириб портлатишлар бўладими ëки бошқа жойдан кириб портлатишлар бўладими Қирғизистон учун хавф туғдирар экан. Албатта¸ бу нарса биз учун ҳам бўладида. Ҳозир мен буни кўзга кўринмайдиган майда нарсалар билан изоҳламоқчи бўлаяпман. Яқинда Ҳиллари Клинтон Ўзбекистонга борди. Хавф туғдиради деган жойига шуни мисол келтирмоқчиманки, Тожикистонда маълум муддат турди. Бир кун ҳам турмади. У ерда инсон ҳуқуқлари, шунақа ташкилотлар билан учрашув ўтказди. Лекин Ўзбекистонга бориб икки кун турди. Шу нарсани ўтказмади. Бундан келиб чиқаяптики, бу Ўзбекистондаги халқ учун қандайдир маънода хавф туғдираяптида. Энди қаранг. У учрашмаганлиги сабабли Ўзбекистон президентига ëн берди. Ëн берди, дегани Ўзбекистон ичкарисидаги халқ учун ўтказилаëтган зуғумларни панжа остидан қаради. У Ўзбекистон билан алоқалар ўрнатаяпти. Алоқалар ўрнатиш учун эса маълум миқдорда панжа остидан қараб халқнинг қийинчиликларига назар ташлашни истамаяптида. Айтайлик инсон ҳуқуқларининг бузилишига у панжа остидан қарайди. Бу билан президентимиз халқни хоҳлаган кўйига солиши мумкин. Унга энди қўй дегани хўжаси қолмайди¸ демоқчиман. Яна Ислом Каримов учун қандайдир маънода курсида қолиш учун маълум шароит яратилаяпти. Бу билан президент ўзининг уддабуронлигини кўрсатиб қўйди. У билан алоқа қилиб араб шабодасини орқага сурмоқчи бўлди, дейди андижонлик Ҳабибулла.\n“Ўшлик ўзбеклар тақдири нима бўлади?”\nРоссиянинг Амур вилоятида меҳнат қилаётган ўшлик Араббой ака Ўш қирғинидан сўнг дарбадарликда яшаётган жанубий қирғизистонлик ўзбеклар тақдири янги президент даврида ўзгарадими¸ дея савол қўяди.\n- Қирғизистоннинг ўзбеклари пароканда бўлиб ҳар қаëққа тирқираб кетадими, демоқчиманда. Мана янги президент сайланибди. Энди у қанақа бўлади, қандай олиб боради, келажакда миллатчилик бўладими бўлмайдими шуларни билмоқчи бўлдим.\nОзодлик: Ўзингиз сайловда қатнашдингизми?\n- Мен Россиядаман ҳозир.\nОзодлик: Элчихона, консуллик бўлимларига бориб қатнашмадингизми?\n- Консуллик Свердловскда. Бу ерларда йўқ.\nОзодлик: Қирғизистонлик ўзбекларнинг келажагини ўзингиз қанақа кўрасиз?\n- Ҳозир қирғизистонлик ўзбекларнинг бир-бирига меҳр-оқибати қочганми¸ демоқчиманда.\nОзодлик: Нимага бунақа фикрга келдингиз?\n- Қанча-қанча йигитларимиз, қанча-қанча фарзандларимиз чиқиб кетдида бошқа давлатга. Мана кўриб турибсиз кўпинча Россия фуқароси бўлишаяпти, дейди Россиянинг Амур вилоятида меҳнат қилаётган ўшлик Араббой ака.


Имом Алиюл Қорий ҳақларида – .:: Xadicha.uz\nИмом Алиюл Қорий ҳақларида\nИмом, аллома, шайх, Нуриддин, Абул Ҳасан Али ибн Султон Муҳаммад ал-Қори ал-Ҳаравий, сўнгра ал-Маккий ал-Ҳанафий. Ул зот кўпроқ Мулло Али ал-Қори номи билан машҳур бўлганлар.\nМулла Али Қори Имом Абу Ҳанифа, Суфён Саврий ва Фузайл ибн Иёзларнинг йўлидан бордилар. Олим илм ва ибодатда собитқадам ва мўтадил бўлган. Манбаларда у зотнинг моҳир хаттот ҳам бўлгани айтилади. Аллома мискин ва муҳтожларга кўп ёрдам берган, ҳалол ризқ истаб, таржима ишлари билан шуғулланган. Аллома асарларини таржима қилган кишилар айтишича, у зот ҳар йили бир марта чиройли хат билан Мусъҳафни тўлиғича кўчириб, тушган пулни рўзғорга ишлатар экан. Шайх Абдулҳалим Нўмоний «Ал-Имоми Алиюл Қори ва асариҳи фи илмил ҳадис» асарида “Аллома Қуръони каримни ҳар олти ойда (бир йилда икки бор) тўла кўчирар, бирининг пулини Ҳарамдаги фақир-мискинларга садақа қилар, иккинчисиникини эҳтиёжларига сарфлар эди”, деб ёзади. Мулла Али Қори Ҳиротда илм таҳсилини бошлаб, Куръони каримни тўла ёд олади. Шайх Муҳйиддин ибн Ҳофиз Зайниддин унинг илк устозидир. Алломанинг талабалик йиллари темурийлар салтанати гуллаб-яшнаган даврга тўғри келган. У замонасининг таниқли олимларидан илм ўрганиб, фақиҳ бўлиб етишади. Сафавийлардан Шоҳ Исмоил ибн Ҳайдар ҳукмронлиги пайтида кўпчилик уламолар каби Мулла Али Қори ҳам чорасизликдан мамлакатни тарк этади. Ҳижрий 952-йили Макка шаҳридан қўним топади. Бу эмин шаҳарда аллома яна илмга шўнғийди.\nҲожи Халифа ва Исмоил Пошо ал-Бағдодий ва бошқа олимлар ўз китобларида келтирганларига кўра, Мулло Али ал-Қорининг лақаблари «Нуриддин» яъни, «Диннинг нури” бўлган. Ҳожи Халифа, Саййид Муҳаммад ибн Жаъфар ал-Каттоний, Саййид Абдулҳай ал-Каттоний ва бошқалар ўз китобларида зикр қилганларига кўра Абул Ҳасан бўлган.\nКўплаб тарихчи олимларнинг айтишларича ва шунингдек, кўплаб китобларда қайдланишича, Мулло Али ал-Қорининг исмлари Али Ибн Султон Муҳаммад бўлган.Ул зот қироат илмлари борасида ўта моҳир олим бўлганлари боис «Ал-Қори» деб аталганлар.\nШайх Абдулфаттоҳ Абу Ғудда айтади: «У зот «Ал-Қори» деб машҳур бўлганларининг сабаби, қироатлар борасида пешво бўлганлар». «Ҳаравий» деб Хуросоннинг машҳур шаҳри Ҳиротга нисбат берилиб айтилади. Чунки, Мулло Али ал-Қори ўша ерда туғилиб, ўсиб улғайганлар. «Маккий» деб Маккага нисбат берилишининг сабаби, Мулло Али ал-Қори ўз юртларидан муқаддас жойга риҳлат қилиб, ўша жойда қўним топганлар ва қирқ йил Каъбатуллоҳ яқинида, унга қўшни бўлиб яшашга мушарраф бўлганлар. Сўнгги нафаслари ҳам ўша муборак жойда чиқади.\nБаъзи мусаннифларнинг айтишларича, «Мулло» сўзи асли араб тилидаги «мавло» сўзидан келиб чиққан. Замонлар оша ушбу сўзнинг истеъмоли ривожланиб, Шайх Али ал-Қори замонларига келиб буюк аллома, улуғ шайх ва фозил саййидларга нисбатан айтиладиган бўлди. Ўша замонда яшаган олимларнинг ўз китобларида «Мулло» сўзини худди шу маънода ишлатганлари қайд қилинган. Шайх Муҳаммад Зоҳид Кавсарий «Ироқ аҳлининг фақиҳлари ва уларнинг сўзлари» рисоласида: “Имом Абу Ҳанифанинг издошларидан Мулла Алийюл Кори ҳофиз, беназир муҳаддис олим эди”, деб ёзади.\nШайх Муҳаммад Идрис Кандеҳлавий эса «Ат-Таълиқус Сабиҳ» асарида уни: “Улуғ муҳаддис, ақли ўткир, фозил, замонасида тенгсиз, асрининг танҳо олими”, дея таърифлайди.\nЗамондош ва маслакдошлари у зотни “Ҳақиқатлар султони, нодир фиқҳий масалалар билимдони, фақиҳ, муфассир, қорию мутакаллим, муҳаддис ҳамда балоғат ва фасоҳат, наҳв илмларининг муаллими” деб тан олишган. Аллома саксондан ортиқ китоб ёзган. Баъзи асарлари неча асрлардан бери ўқув юртларида муҳим дарслик ва қўлланма бўлиб келмоқда.\nҲанафий мазҳабининг забардаст олими Мулла Али Қори Ҳиротда илм таҳсилини бошлаб, Куръони каримни тўла ёд олади. Шайх Муҳйиддин ибн Ҳофиз Зайниддин унинг илк устозидир. Алломанинг талабалик йиллари темурийлар салтанати гуллаб-яшнаган даврга тўғри келган. У замонасининг таниқли олимларидан илм ўрганиб, фақиҳ бўлиб етишади. Сафавийлардан Шоҳ Исмоил ибн Ҳайдар ҳукмронлиги пайтида кўпчилик уламолар каби Мулла Али Қори ҳам чорасизликдан мамлакатни тарк этади. Ҳижрий 952 йили Макка шаҳридан қўним топади. Бу эмин шаҳарда аллома яна илмга шўнғийди.\nШайх Шаҳобиддин Абул Аббос Маккий (ҳижрий 973 йили туғилган), Шайх Алоуддин ибн Ҳисомиддин Абдулмалик шофиъий Мисрий, Муҳаммад Саид ибн Мавлоно Хўжа ҳанафий Мисрий (ҳижрий 981 йили туғилган) ва Шайх Абу Исо Кутбиддин Муҳаммад ибн Алоуддин Аҳмад ҳанафий Маккий унга устозлик қилишган. Аллома ўндан ортиқ китобга шарҳ ёзган. «Шарҳи Саҳиҳи Муслим» (Имом Муслим “Саҳиҳ”ининг шарҳи), «Шарҳу Айнил илми ва зайнил ҳилми» («Ҳилмнинг зийнати ва илмнинг булоғи» китобига шарҳ), «Шарҳу алФиқҳил акбар» (“Фиқҳул акбар”нинг шарҳи), «Шарҳу Муснад ал-Имоми Аби Ҳанифа» (Имом Абу Ҳанифанинг “Муснад”ига шарҳ), «Шарҳу ал-Ҳидоя лил Марғиноний» (Марғинонийнинг “Ҳидоя”сига шарҳ), «Шарҳу ал-Виқоя фи масаилил Ҳидоя» (“Ҳидоя” масалаларидаги “Виқоя”га шарҳ) ва «Мирқотил мафотиҳ шарҳи Мишкатил Масобиҳ» («Мишкатул Масобиҳ»ни шарҳлашда очилган нозик ўринлар) каби шарҳлари бутун Ислом оламида эътиборлидир. Ҳазрати Мулла Али Қори ҳанафий ҳижрий 1014-йили шаввол ойининг 14-куни Макка шаҳрида вафот этади. Баъзи ривоятларда алломанинг Макка ҳудудидаги «Муаллат» деган жойга дафн қилингани айтилади.”\nталабаси Муҳаммадодилова Саҳоба\nАбдулвоҳид Ўрозов, “Ҳидоят” журналининг 2010 йил 10 сонидан олинди.